Adakah Anda Akan Selamat Jika Melompat Tepat Pada Masa Ketika Lif Jatuh Secara Bebas?

Dalam zaman yang serba canggih ini, bangunan dan kediaman yang tinggi mencucuk langit boleh dilihat di mana-mana sahaja di bandar-bandar besar.

Dan untuk memudahkan aktiviti harian manusia, teknologi lif diaplikasikan dalam bangunan-bangunan tinggi ini. Namun, penggunaan lif sebenarnya boleh memberikan kemudaratan kepada manusia.

Seperti yang anda tahu, terdapat kemungkinan untuk lif mengalami kegagalan dan jatuh secara bebas.

Dan terdapat khabar angin yang mengatakan bahawa jika anda berada dalam sebuah lif yang sedang jatuh dalam keadaan bebas (free fall), anda boleh melompat pada saat yang tepat apabila lif tersebut menghentam lantai.

Tindakan ini dikatakan dapat menyelamatkan nyawa anda, atau sekurang-kurangnya dapat mengurangkan tahap kecederaan yang dialami.

Ia kedengaran seperti sesuatu yang sangat cool untuk dilakukan, tetapi adakah ia benar?

Sebuah lif dikatakan berada dalam keadaan jatuh bebas selepas "dibebaskan" daripada kesan atau kawalan peralatan dan sistem yang bertanggungjawab terhadap ke atasnya.

Dengan kata mudah, lif yang jatuh secara bebas adalah sesuatu yang sangat menyeramkan.

Sebuah lif bergerak melalui tingkat-tingkat yang berbeza dalam sesebuah bangunan dengan bantuan beberapa sistem keselamatan.

Sistem keselamatan ini mengekalkan lif di tempatnya dan menghindarkan pengguna daripada sebarang kecelakaan.

Walau bagaimanapun, disebabkan oleh kerumitan teknikal tertentu, sistem ini mungkin berhenti berfungsi secara tiba-tiba (walaupun kebarangkalian kejadian itu sangat rendah).

Dan jika anda tidak bernasib baik dengan berada dalam lif yang sedang jatuh menjunam ke Bumi, apa yang akan berlaku?

Memandangkan lif jatuh dalam keadaan bebas, satu-satunya daya yang menyumbang kepada kejatuhan lif tersebut adalah daya graviti.

Oleh itu, lif tersebut akan bergerak ke bawah dengan pecutan 9.8 s-2, iaitu nilai pecutan standard disebabkan oleh graviti.

Dan disebabkan anda berada di dalam lif ini, anda juga akan bergerak ke bawah pada halaju yang sama.

Perlu diketahui bahawa ini hanya berlaku jika anda berdiri dalam keadaan pegun dalam lif yang sedang jatuh bebas.

Seperti persoalan yang dinyatakan di atas, ketika lif sedang jatuh bebas, apa yang akan berlaku jika anda melompat tepat-tepat sebelum lif tersebut menghentam tanah?

Untuk lebih memahami, kita perlu melihat faktor-faktor yang terlibat dalam situasi ini.

Pertama sekali, adalah mustahil untuk kita mengetahui di tingkat berapa kita berada ketika mengalami jatuh bebas.

Dan cuba bayangkan jika berlakunya gangguan bekalan elektrik, bagaimana anda tahu masa yang tepat untuk melompat?

Malah, sekalipun berlakunya keajaiban di mana anda melompat pada saat yang tepat, adakah anda tidak mengalami sebarang kecederaan?

Tidak, kerana anda tetap akan mengalami kecederaan dan tahap kecederaan ini bergantung kepada ketinggian anda jatuh.

Semakin tinggi anda jatuh, semakin tinggi pecutan dan kesan impak, yang akan meningkatkan tahap kecederaan yang anda alami.

Pertama sekali, daya di mana anda menghentam tanah bergantung kepada momentum anda. Momentum adalah hasil daripada jisim dan halaju.

Jika lif itu jatuh untuk tempoh yang lama, maka kecederaan yang akan dialami adalah lebih teruk.

Semakin panjang tempoh jatuh bebas = lebih tinggi momentum = lebih teruk kecederaan.

Juga, jika anda melompat betul-betul sebelum lif menghentam tanah, anda akan menyebabkan kecederaan teruk pada kepala kerana kepala anda akan terhantuk pada siling lif tersebut.

Sekiranya anda berjaya melompat pada masa yang tepat ketika impak berlaku, anda hanya akan mengubah halaju anda dalam jumlah yang sangat sedikit.

Perubahan halaju ini tidak memberikan kesan yang begitu ketara dari segi tahap kecederaan yang anda akan alami.

Jadi, idea bahawa melompat pada waktu yang tepat ketika lif menghentam tanah dalam situasi jatuh bebas untuk mengelakkan kecederaan berlaku adalah sesuatu yang mustahil.

Ini kerana kebarangkalian untuk ini berlaku sangat lah tipis dan anda pastinya tetap akan mengalami kecederaan.

Namun jangan bimbang, kerana kemungkinan untuk anda berhadapan dengan situasi ini sangatlah tipis.


Vitiligo - Punca Kulit Mendiang Michael Jackson Bertukar Warna

Tubuh manusia sebenarnya menyimpan banyak misteri yang sehingga kini belum dapat dijawab oleh sains. Salah satu misteri yang ada - adalah sejenis penyakit kulit yang dikenali sebagai vitiligo.

Penyakit vitiligo yang unik menyebabkan wujudnya tompok-tompok tidak sekata pada kulit sehingga kulit akan kehilangan warna asalnya. Disebabkan itulah, apabila seorang individu berkulit gelap mengalami masalah vitiligo - perubahan padanya akan kelihatan lebih ketara. Ini kerana kulit yang terhasil akan kelihatan cerah.

Salah seorang pesakit vitiligo yang terkenal adalah mendiang Michael Jackson. Malangnya walaupun sudah lama meninggal dunia sekalipun - masih banyak pihak menyebarkan pelbagai dakwaan berkenaan beliau dan warna kulitnya. Mari kita rungkai misteri apa kaitannya beliau dan vitiligo.

Sekiranya kita berbicara berkenaan Michael Jackson - satu ura-ura berniat jahat berkenaan beliau yang kerap kali disebarkan adalah pendapat yang menyebut 'dia malu jadi seorang lelaki kulit hitam.'

Malangnya, tindakan yang diambil Jackson sendiri juga tidak membantu persepsi; dia kerap menjalankan pembedahan plastik bagi 'memperbaiki' wajahnya menyebabkan banyak pihak turut mengandaikan dia menggunakan teknik perubatan bagi memutihkan kulitnya.

Realiti yang ramai orang terlepas pandang, Michael Jackson sendiri sudah mengakui dalam satu temuramah bersama Oprah Winfrey - pada tahun 1983 lagi dia sudah mengetahui berkenaan masalah vitiligo yang dihadapinya. Jackson mengaku ketika baru berusia 24 tahun, masalah perubahan tona kulitnya mula menjadi-jadi di tangan serta beberapa bahagian di wajah.

Sarung tangan ikonik beliau. Tompok di wajah? Alat solek. Perubahan itu menyebabkan dia mula berasa malu. Untuk seorang artis berstatus seperti beliau yang aktif sejak berusia 6 tahun, dugaan itu merupakan sesuatu yang sangat besar untuk dia hadapi.

Kita yang ada jerawat di muka pun akan berasa malu, apatah lagi individu selebriti yang wajahnya akan kelihatan seperti kesan melecur sekiranya tidak ditutupi.

Tompok-tompok cerah yang digelarkan vitiligo berlaku disebabkan oleh kematian sel kulit yang dinamakan melanocyte. Apabila melanocyte mati atau gagal menjalankan fungsinya menghasilkan melanin, kulit manusia akan kehilangan pigmen penting yang memberikan kita warna asal kulit kita.

Apabila itu berlaku, tompokan-tompokan cerah akan terhasil di bahagian yang dijangkiti tanpa ada cara rawatan yang benar-benar mampu mengembalikan semula warna kulit. Sekiranya berjaya dirawat sekalipun, warna kulit yang pulih seperti asal akan kembali cerah disebabkan oleh ketiadaan sel yang mampu mengekalkan pigmen dalam kulit.

Kebiasaannya vitiligo menyerang bahagian badan yang terdedah seperti tangan, kaki dan muka. Di wajah, vitiligo kerap berlaku di bahagian kulit tepi bibir, hidung dan mata.

Kesan vitiligo boleh berlaku sama ada secara simetri atau tidak simetri, maksudnya sekiranya bahagian kulit di keliling mata kanan terkena vitiligo, boleh jadi mata kiri akan turut mengalami masalah yang sama di bahagian yang sama atau hanya berlaku di mata kanan sahaja.

Nampak seperti kesan terbakar - vitiligo tidak menyakitkan sebaliknya pesakit tidak akan merasakan apa-apa perubahan pada dirinya. Hanya warna kulit yang bertukar menjadi lebih cerah.

Itulah yang berlaku pada mendiang Michael Jackson, cuma persoalan yang perlu dijawab - kenapa wajahnya bertukar cerah secara keseluruhan?

Bagi pesakit vitiligo, tidak ada banyak pilihan untuk mereka dalam melawan perubahan tona kulit ini. Individu berkulit gelap khasnya, proses untuk menggelapkan kembali kulit mereka agar sekata merupakan satu proses yang sangat sukar.

Jadi mereka tidak ada jalan lain, selain daripada mencerahkan keseluruhan kulit yang terjejas. Untuk menyamaratakan warna kulit agar semuanya cerah, pesakit vitiligo akan menggunakan sejenis krim yang dinamakan Benoquin - sejenis ubat khas yang hanya akan berkesan pada pesakit vitiligo.

Krim ini akan mematikan keseluruhan pigmen kulit pada bahagian yang disapu, seterusnya menghasilkan kulit yang sekata dan hasilnya adalah kulit yang lebih cerah sehinggakan kecerahannya seakan kulit mampu jadi seakan tiada warna.

Malangnya disebabkan oleh ketiadaan lagi pigmen dalam kulit - permukaan kulit menjadi lebih sensitif kepada cahaya, memerlukan pesakit vitiligo keluar rumah dengan memakai krim pelindung matahari setiap masa. Seseorang pesakit vitiligo juga dinasihatkan agar memakai pakaian yang menutupi kulit mereka yang terjejas serta merajinkan diri menggunakan payung, seandainya perlu terdedah pada matahari.

Semua simptom ini selari dengan kondisi hidup Michael Jackson, namun kisah beliau dan penyakit kulit unik ini tidak dikongsikan - sebaliknya lebih ramai yang menuduh Jackson malu berkulit hitam,  sanggup memutihkan dirinya dengan peluntur kulit.

Berikutan perubahan kulitnya yang ketara, Michael Jackson memilih untuk menyembunyikan penyakit yang dihadapinya dengan ubat krim dan sanggup mewarnakan bibirnya dengan cacahan warna merah jambu - agar wajahnya senantiasa nampak sesuai dengan statusnya sebagai Raja Pop No. 1 dunia.

Begitulah kisah sebenar mengapa Raja Pop No. 1 dunia Michael Jackson bersalin kulit. Anda ada kenal mereka yang turut dijangkiti masalah ini? Kami doakan agar mereka terus tabah menghadapi dugaan.


Bagaimanakah Kotak Hitam Pada Kapal Terbang Berfungsi?

Apabila terjadinya sesuatu tragedi atau kejadian yang tidak diiingini terhadap sesebuah pesawat, biasanya kita akan mendengar pihak media memperkatakan mengenai pencarian "black box" yang pada  pesawat tersebut. Sebagai contoh, kes kehilangan pesawat MH370 beberapa tahun lepas.

Apakah sebenarnya "black box" atau kotak hitam ini? Mengapakah ianya penting buat pasukan penyiasat dan pencarian? Kotak hitam ini dianggap cukup penting sehingga dikatakan boleh merungkai segala peristiwa dan persoalan mengenai tragedi tersebut.

Untuk makluman, setiap pesawat komersial dan korporat telah diwajibkan mempunyai bukan satu tetapi dua buah kotak hitam ini. Kedua-dua kotak hitam ini mempunyai fungsi yang berlainan setiap satunya.

Satu daripada kotak ini akan berfungsi sebagai Perakam Data Penerbangan (Flight Data Recorder - FDR) sementara kotak hitam satu lagi berfungsi sebagai Perakam Suara Kokpit (Cockpit Voice Recorder - CVR).

Sekiranya kapal terbang melakukan pergerakan yang mencurigakan sekalipun, data yang direkodkan oleh kotak hitam ini penting untuk mengetahui situasi sebenar yang berlaku serta membantu para penyiasat mencegah malapetaka serupa daripada berulang di masa hadapan.

Selain itu, dalam keadaan kecemasan dan terputus hubungan komunikasi dengan menara kawalan, kotak hitam inilah yang akan merakam segala suara dan perbualan juruterbang sebelum pesawat terhempas. Kotak hitam inilah penyelamat terakhir untuk mengetahui kejadian sebenar yang terjadi pada pesawat.

Kotak hitam ini mestilah dapat menahan banyak senario kecelakaan tanpa menimbulkan kerosakan pada data yang disimpannya. Sebelum digunakan, ianya akan diuji untuk melihat jika ianya dapat menahan impak dengan hentaman pada dinding konkrit pada kelajuan 750 kilometer sejam, beban statik 2.25 tan selama sekurang-kurangnya lima minit, suhu maksimum 1,100 darjah Celcius selama satu jam dan tekanan air yang terdapat di kedalaman sehingga 6,000 meter .

Untuk lebih mudah kotak hitam ini dikesan di laut, peranti ini akan menghantar isyarat  yang boleh dikesan dalam lingkungan radius kira-kira dua kilometer (1.2 batu) sebaik sahaja ianya menyentuh air. Pada jarak ini, lokasi peranti ini lebih mudah ditemui sekaligus memberi gambaran sebenar lokasi bangkai pesawat.

Seperkara lagi yang perlu diketahui mengenai peranti ini adalah walaupun namanya adalah kotak hitam, peranti ini kebiasaannya berwarna cerah seperti jingga. Ini bagi membolehkan peranti ini lebih mudah dikesan walaupun berada di dalam laut.

Sepertimana yang kita tahu, cabaran utama di laut dalam adalah tekanan yang jauh lebih tinggi daripada daratan. Disebabkan tekanan inilah setiap jam mempunyai had tekanan yang dibenarnya sebelum ianya rosak dan tidak berfungsi. Bagi kotak hitam ini pula, ianya mampu menahan tekanan sedalam 6,000 meter.

Bagi mengatasi masalah tekanan tinggi ini, kotak hitam menggunakan elemen memori pejal yang tidak mempunyai bahagian bergerak, menjadikannya sangat sukar untuk dirosakkan walaupun dalam tekanan yang sangat tinggi. Harganya yang cukup tinggi sekitar $10,000-$15,000 sebuah cukup menggambarkan betapa kompleks dan tahan lasaknya peranti ini.

Ketika kemunculan awal kotak hitam ini, ianya perlu dihidupkan secara manual oleh juruterbang sebelum melakukan penerbangan. Walau bagaimanapun, kesemua kotak hitam yang ada pada hari ini akan mula merekodkan data secara automatik.

Seperti yang disebutkan di atas, setiap "kotak hitam" terdiri daripada dua elemen: Perakam Data Penerbangan (FDR) dan Perakam Suara Cockpit (CVR), tetapi terdapat satu lagi peranti utama yang tidak boleh diabaikan - Unit Pengambilalihan Data Penerbangan (Flight Data Acquisition Unit - FDAU ), yang biasanya dijumpai di bawah atau di dalam kokpit.

Unit FDAU ini befungsi mengambil data daripada kesemua sensor di atas kapal dan menyalurkan data penerbangan ke FDR dan CVR. FDR mencatatkan semua fungsi dan pengukuran pesawat yang berlaku sepanjang penerbangan seperti ketinggian, kelajuan, arah pergerakan, halaju, dan maklumat standard lain.

Perakam yang lebih mahal seperti yang digunakan oleh Boeing mempunyai kebolehan mendokumen kira-kira 150,000 parameter yang berlainan pada setiap penerbangan. Lagi mahal kotak hitam, lagi banyaklah data yang direkodkan.

Kepelbagaian maklumat yang direkodkan ini tidak ternilai bagi pakar yang menyiasat kemalangan penerbangan kerana ia membantu mereka menentukan punca utama kemalangan dan kegagalan sistem dan menasihati pihak berkuasa yang berkaitan berpandukan penemuan mereka.

Komponen kedua, CVR, juga mempunyai fungsi merekodkan semua komunikasi dan dialog antara kru dan rakaman audio dalam kokpit. Penyiasat yang terlatih dapat membezakan rakaman audio yang tepat untuk penggera, bunyi bising yang luar biasa, dan perubahan bunyi bising sebagai tambahan kepada komunikasi dan interaksi antara kru dengan menara kawalan pada saat-saat sebelum kemalangan.


Misteri Jambatan yang Mengorbankan Ratusan Ekor Anjing - Jambatan Overtoun

Di sebuah kampung bernama Milton di Dumbarton, Scotland, terdapat sebuah jambatan misteri yang dikenali penduduk tempatan sebagai "Jambatan Anjing Bunuh Diri". Sering berlaku keadaan di mana anjing akan melompat dari jambatan ke bawah seakan-akan "membunuh diri".

Malah, kejadian anjing membunuh diri di jambatan itu telah dilaporkan sejak dari tahun 1950-an lagi. Jambatan yang diberi nama sebagai Jambatan Overtoun mengundang pelbagai persoalan dari seluruh dunia.

Bukan sahaja saksi mendakwa mereka melihat anjing memanjat jambatan itu dan terjun. Ada juga yang mendakwa bahawa mereka melihat anjing yang terselamat akan memanjat semula untuk melakukan percubaan membunuh diri kali kedua.

Apabila Pertubuhan Pencegahan Kekejaman Haiwan Scotland menghantar wakil untuk menyiasat, mereka tidak dapat merungkai misteri yang menyelubungi kejadian di Jambatan Overtoun.

Apa yang mereka dapati, anjing-anjing ini sebenarnya bukanlah pergi ke jambatan itu dengan niat untuk membunuh diri (seperti cara manusia) tetapi seakan-akan ada sesuatu benda yang mengumpan anjing-anjing ini untuk terjun.

Seorang wanita bernama Lottie Mackinnon adalah antara pemilik anjing yang pernah melompat dari jambatan berusia lebih daripada 100 tahun itu.

Ketika itu Mackinnon membawa anjingnya, Bonnie, keluar berjalan-jalan. Sebaik sahaja mereka menghampiri jambatan itu, Bonnie menjadi kaku seketika dan kemudian menjadi sangat aktif sebelum terjun dari jambatan itu.

Mackinnon dengan segera turun dari jambatan itu untuk mencari Bonnie. Dia kemudiannya menemui Bonnie di celahan semak. Anjingnya selamat walaupun mengalami kecederaan. Beratus-ratus ekor anjing yang lain tidak begitu bernasib baik setelah melompat dari jambatan itu.

Scotland merupakan tempat yang penuh dengan kepercayaan tahyul dan mitos, ini menjadikan Jambatan Overtoun sebagai pusat tarikan misteri tempatan. Persoalan yang sering menjadi pertanyaan ialah, mengapa begitu banyak anjing melompat dari jambatan itu?

Penyelidik tempatan menganggarkan lebih daripada 300 ekor anjing telah melompat dari Jambatan Overtoun manakala akhbar pula mengatakan jumlahnya menghampiri 600 ekor.

Ada sebahagian orang yang mengaitkan kejadian itu dengan kejadian paranormal. Lokasi jambatan itu yang berada di kawasan tenang, subur dan cantik permandangannya bersesuaian dengan apa yang dikatakan oleh orang-orang pagan Celtic tentang "tempat halus" di mana syurga dan bumi bertindih.

Menurut seorang pemandu teksi tempatan, Alastair Dutton, orang-orang di Dumbarton sangat percayakan perkara tahyul. Kejadian pelik ini juga telah dikisahkan dalam buku dan rancangan TV Amerika iaitu The Unexplained Files.

Seorang guru agama dan falsafah yang membesar di bandar berhampiran Jambatan Overtoun, Paul Owens, telah menerbitkan sebuah buku tentang kejadian misteri di situ.

Selepas 11 tahun melakukan penyelidikan, Owens yakin bahawa kejadian itu berpunca daripada gangguan makhluk halus. Teori Owens itu juga popular di kalangan penduduk tempatan yang membesar mendengar kisah seram mengenai satu lembaga yang dinamakan sebagai "Lady White Overtoun".

Lembaga yang digelar Lady White itu dipercayai adalah roh kepada isteri John White iaitu anak hartawan tempatan, James White. James White telah membina sebuah rumah agam tidak jauh dari Jambatan Overtoun.

Wanita itu tinggal bersendirian di rumah agam itu lebih daripada 30 tahun selepas kematian suaminya pada tahun 1908. Penduduk tempatan mendakwa lembaga wanita itu sering dilihat berlegar-legar di sekitar rumah agamnya.

Walaupun teori paranormal itu menarik perhatian ramai, terdapat juga teori yang kedengaran lebih logik. Terdapat teori bahawa haiwan seperti mengkira (seperti musang) dan mink (seperti memerang) sering menandakan kawasan itu dengan bau yang sangat kuat dan menarik perhatian anjing.

Tambahan pula, kebanyakan kes anjing "membunuh diri" ini berlaku pada hari cerah dan kering di mana bau mengkira atau mink itu berada pada tahap paling kuat mengukuhkan lagi teori ini.

Seorang pengkaji tingkah laku haiwan, David Sands, telah menyiasat fenomena ini dan menolak kemungkinan anjing-anjing itu sengaja membunuh diri.

David mendapati bahawa anjing-anjing tersebut terutamanya dari baka hidung panjang menjadi tertarik kepada bau haiwan mamalia di bawah. David juga menegaskan bahawa anjing-anjing yang tertarik itu tidak sedar mengenai kedalaman jurang yang ada di bawah jambatan itu sebelum melompat ke bawah.

Walau bagaimanapun, David tetap mengakui bahawa Jambatan Overtoun itu mempunyai aura yang pelik.

Walaupun mempunyai reputasi yang mengerikan, kawasan-kawasan yang berhampiran dengan Jambatan Overtoun itu merupakan kawasan popular untuk membawa anjing berjalan-jalan dan kebanyakannya tidak diikat dengan tali.

Ramai juga yang kurang percaya tentang kisah misteri jambatan itu sehinggalah ia terjadi kepada mereka atau mereka melihatnya dengan mata sendiri.


Asal-Usul Nama 5 Fast Food Kegemaran Rakyat Malaysia

Rakyat Malaysia dan restoran makanan segera atau 'fast food' seakan tidak dapat dipisahkan. Sekiranya ada pembukaan cawangan baru ditempat-tempat tertentu, sambutan yang akan diberikan pastilah meriah.

Berbanding dengan restoran biasa, restoran makanan segera mampu menyediakan makanan dengan segera - asalkan anda sanggup berdiri untuk memesan dan mengambil makanan anda, kadangkala agak lama juga. Selain itu gerai-gerai burger yang ada dan tumbuh macam cendawan diusahakan anak-anak muda juga jarang lekang dengan pelanggan, menyediakan makanan panas yang mampu dimakan tanpa pinggan.

Kebanyakan peniaga dan restoran mempunyai menu yang hampir serupa, iaitu burger, hot dog, banjo, french fries dan cheese menjadi menu utama divariasikan mengikut kandungan dan bahan penghasilannya. Tahukah anda bagaimana kelima-lima resipi popular ini mendapat namanya?

Kisah bagaimana 'burger' bermula melibatkan sebuah negeri di Jerman yang bernama Hamburg. Masyarakat Hamburg mempunyai tradisi memasak stik daging yang dikenali sebagai 'stik Hamburg,' diperbuat dengan daging lembu kisar diperap dengan garam, bawang dan serbuk roti sebelum disalai.

Stik Hamburg dihasilkan agar daging yang telah diperam dapat bertahan lama. Resipi itu juga tidaklah dimakan dengan kepingan roti seperti 'burger' yang kita kenal. Penghijrahan orang Jerman ke Amerika Syarikat sekitar abad ke 19 membuatkan proses penghasilan stik Hamburg mula terkenal.

Pada tahun 1885, seorang peniaga bernama Charles Nagreen di Wisconsin kecewa perniagaan bebola dagingnya di ekspo, gagal kerana kesukaran orang ramai makan sambil berjalan. Dia mengubah resipi mengepitkan daging jualannya dengan roti - lalu memanggilnya 'Hamburger' sempena stik Hamburg yang sangat popular ketika itu. Terhasillah burger yang kita kenali; makanan yang dicipta agar orang dapat makan sambil berjalan melihat pertunjukan ekspo.

Sosej daging merupakan antara produk makanan yang telah lama wujud tetapi mengapa masih ramai antara kita yang menggelarkan resipi menggunakan sosej dan roti, sebagai 'hot dog.' Mengapa? Ada dua kisah yang dikatakan punca nama 'hot dog' menjadi popular. Anda pilihlah mana yang anda rasakan benar.

Yang pertama, disebabkan oleh bentuk sosej yang panjang sama seperti sejenis spesis anjing yang bernama 'dachshund'. Pada awalnya, golongan penjualnya menamakan produk mereka sebagai sosej dachshund, tetapi lama-kelamaan berikutan popularitinya - orang ramai nampak lebih selesa menamakannya sebagai 'hot dog' bagi merujuk kepada sosej dachshund.

Yang kedua pula, disebabkan oleh kewujudan ura-ura yang tersebar, bahawa sosej dachshund turut sama diperbuat daripada kandungan daging anjing bagi mendapatkan rasanya yang unik. Pada pandangan kami, logiknya nampak kedua-dua kisah ini seperti berkait - mungkin ditularkan oleh pihak tertentu yang mempunyai niat jahat atau sengaja bergurau, tanpa menyangka gurauannya kekal berabad lamanya.

Ada banyak perkara dalam hidup kita yang diistilahkan dengan 'french' seperti 'french toast', 'french toast' dan juga 'french kiss' (kalau benda seperti itu menjadi minat anda). Pernahkah anda terfikir dari mana datangnya istilah 'french fries'? Yang jelasnya bukan dari Perancis.

Di Lembah Meuse, Belgium - berikutan kemampuan ekonomi yang kurang, penduduk di situ lebih biasa menanam sumber makanan sendiri semasa musim sejuk, ketika aktiviti menangkap ikan gagal dilakukan. Salah satu sumber utama makanan mereka adalah ubi kentang yang akan dipotong panjang-panjang, sebelum digoreng - digelarkan 'frites' berdasarkan bahasa Perancis - bahasa utama mereka.

Populariti bahasa Inggeris mempularkan istilah 'french cut' bagi mewakili teknik potongan mengikut panjang tertentu, agar sesuatu bahan menjadi kepingan panjang. Jadi kentang 'frites' yang perlu dipotong 'french-cut' mula popular dengan gelaran 'french frites', sehinggakan kita beranggapan makanan itu berasal dari Perancis. Sedangkan asalnya datang dari orang Belgium yang bercakap dalam bahasa Perancis.

Demam meletakkan keju dalam semua bentuk makanan dan minuman di negara kita, seakan tidak akan tamat. Semuanya nak 'di-cheesekan'. Sukar untuk kami memahami mengapa ada orang tergamak minum keju. Hahaha, tapi kalau itu selera anda - siapalah kami nak bantah.

Apa yang kami boleh faham adalah dari mana datangnya istilah 'keju.' Menjadi salah satu kandungan mesti ada dalam resipi burger (untuk penulis), istilah 'cheese' atau keju dalam bahasa Inggeris mempunyai banyak sumber, kerana tidak dapat diketahui masyarakat mana di dunia ini yang layak bergelar 'pencipta keju.' Walaupun begitu, apa yang kita tahu, rekod pembuatan keju paling awal sudah tercatat lebih 4,000 tahun dahulu.

Istilah 'cheese' yang kita guna merupakan kata pinjaman istilah Latin 'caseus' bagi mewakili sebelum evolusi bahasa menukarkannya kepada beberapa ejaan berbeza mengikut zaman; seperti chasi, cese dan cyse. Ejaan itu akhirnya diselaraskan menjadi 'cheese' bagi mewakili susu yang terlah diperam dan dibentuk menjadi makanan.

Kisah asal-usul burger 'banjo' atau burger telur yang sangat popular di negara kita, berkait dengan tentera British satu masa dulu semasa perang dunia kedua. Berikutan situasi perang yang sukar untuk mereka makan, ramai di antara mereka memilih untuk menyiapkan satu resipi mudah - telur goreng yang diapit dengan roti yang disapu marjerin.

Ada antara mereka lebih gemar telur kuning digoreng cair, jadi apabila menggigitnya - akan menyebabkan telur kuning terpancut mengenai uniform yang dipakai. Semasa mengelap sisa telur di uniform, askar-askar akan mentertawakan rakan mereka seolah-olah sedang bermain alatan muzik banjo.

Dari situlah tentera mula menggelarkan resipi mudah mereka sebagai 'egg banjo' atau 'banjo telur', terus melekat di negara  askar British pernah berkhidmat seperti di negara kita dan negara Komanwel lain.


Kisah Pakar Ciplak Wang Kertas Paling Dahsyat Dalam Sejarah Amerika - Arthur Williams Jr

Menurut Arthur Williams Jr., dia tidak pernah tahu bagaimana wang berfungsi sehinggalah dia dipenjarakan sebanyak 3 kali.

Ini sangat ironi kerana individu ini adalah salah satu pemalsu, penjiplak atau pakar plagiat rekabentuk asal wang kertas paling hebat dan terkenal dalam sejarah Amerika Syarikat. Malah, dia hampir-hampir terlepas dengan aktiviti haramnya ini.

Apa yang paling mengagumkan adalah Arthur berjaya memalsukan wang kertas $100 siri tahun 1996, yang mana telah direka bentuk untuk membawa mata wang Amerika ke era baru keselamatan berteknologi tinggi.

Malah, pihak berkuasa AS menganggap reka bentuk ini sebagai kebal dan tidak dapat dipalsukan.

Hasil daripada pengalaman dan keazaman yang tinggi, Arthur berjaya menyempurnakan satu proses yang membolehkan dia mencetak wang kertas yang hampir tidak dapat dikesan dengan bekalan seumur hidup.

Arthur Williams yang dilahirkan di pinggiran bandar Chicago mempunyai kisah hidup yang agak gelap ketika kecil apabila bapanya meninggalkan keluarga dan memaksa ibunya berpindah ke tempat perlindungan gelandangan Salvation Army.

Tak lama selepas itu, ibunya berkenalan dengan seorang penjenayah tempatan dengan nama samaran "DaVinci."

DaVinci memperoleh nama gelaran ini kerana sangat mahir dalam melukis dan akhirnya menjadi pemalsu wang kertas. Dan dengan ini, Arthur diambil menjadi pelatihnya dan mengajar seni menghasilkan wang palsu menggunakan pencetak offset.

Arthur kemudiannya menggambarkan DaVinci sebagai seorang yang "tradisionalis tulen" dalam satu wawancara bersama Rolling Stones.

Dia memberitahu bahawa pada ketika itu, pemalsuan wang kertas adalah sesuatu yang diwariskan kepada generasi kemudian.

DaVinci memberitahu Arthur bahawa dia adalah pelatih terakhirnya, dengan itu Arthur memperhebatkan lagi apa yang dipelajarinya.

Akhirnya, Arthur menyempurnakan kaedah pemalsuan "hibrid" nya sendiri. Ia bermula pada tahun 1992, apabila pemuda itu mendapat salinan bootleg Adobe Photoshop, sebuah komputer Apple lama, dan mesin blueprint diozotop.

Oleh kerana pencetak blueprint itu tidak dapat menghasilkan latar belakang hijau untuk wang sebenar, Arthur akan menggunakan pencetak offset terlebih dahulu, dan kemudian mencetak butiran yang telah disunting menggunakan Photoshop ke kertas berwarna dengan pencetak berteknologi tinggi.

Menurut Rolling Stone, dia mencetak kira-kira $50,000 sebulan di studio bawah tanah yang digelar "The Dungeon" dan menjualnya kepada samseng tempatan untuk dengan harga 20 sen bagi setiap $1.

Ketika itu, Arthur hidup seperti seorang raja. Ia merupakan satu kemajuan daripada jenayah pecah rumah yang dilakukannya satu ketika dahulu.

(Wang kertas $100 siri tahun 1996 yang dianggap sebagai "kebal" dari pemalsuan)

Arthur mengekalkan modus operandi bersaiz kecil sehingga tahun 1996, apabila Biro Ukiran dan Percetakan A.S. mengumumkan pelancaran wang kertas $100 baru yang tersangat selamat.

Wang kertas lama sangat bergantung kepada beratnya yang unik dan dihasilkan daripada kapas khusus terdiri 75% kapas serta 25% kertas linen.

Namun bagi wang kertas $ 100 baru, ia memperkenalkan benang keselamatan pendarfluor baru, percetakan mikro, dakwat peralihan warna dan watermark yang adalah mustahil sukar untuk dipalsukan.

Dan apabila teman wanita Arthur iaitu Nathalie bergurau bahawa dia tidak dapat "menggodam" sistem keselamatan ini, Arthur melihatnya sebagai satu cabaran.

Rupa-rupanya, perkara yang paling penting dalam pemalsuan wang kertas $100 baru ini adalah mencari kertas yang betul.

Langkah-langkah keselamatan wang kertas siri baru 1996 ini juga disertakan dengan pengenalan pen pengesan tiruan.

Jika pen berasaskan iodin ini ditandakan pada sekeping wang kertas, dakwatnya akan bertukar menjadi coklat sekiranya kertas tersebut berasaskan kayu, yang mana berlaku kepada hampir semua wang kertas palsu.

Jika ia kekal dengan warna kuning, ini bermakna secara teorinya, kertas tersebut adalah asli.

Namun, Arthur tidak perlu mencari kertas mata wang yang asli, sebaliknya dia hanya perlu mencari gantian kepada kertas berasaskan kayu itu sahaja.

Ketika berasa tersangat kecewa selepas berkali-kali mencuba dan gagal mencari padanan antara sampel kertas yang tidak terkira banyaknya, Nathalie mula mendandakan setiap kertas di dalam rumahnya.

Dan daripada semua kertas yang ditandakan termasuklah tisu tandas dan kertas cetak, akhirnya mereka menemui kunci kepada wang kertas palsu mereka, iaitu kertas buku telefon.

Kertas direktori, sejenis kertas akhbar membolehkan impian Arthur menjadi satu kenyataan. Satu-satunya masalah yang dihadapi mereka adalah kertas direktori ini terlalu nipis.

Untuk menyelesaikan masalah ini, Arthur dengan mudah melekatkan 2 keping kertas ini ke atas sekeping kertas yang lebih tebal, seperti menghasilkan "sandwic".

Ini juga memudahkan proses untuk membenamkan jalur keselamatan buatan sendiri dan watermark palsu pada setiap wang kertas.

Untuk mengatasi masalah dakwat yang beralih warna, Arthur menghasilkan setem getah (rubberstamp) "100" dan menggunakan cat kereta berwarna-warni untuk mencipta kesan yang sama.

Ciri keselamatan akhir iaitu pencetakan mikro adalah sangat sukar untuk dihasilkan semula dengan sempurna. Namun, ia juga adalah perkara yang paling kurang diperiksa kerana ia memerlukan kanta pembesar untuk melihat perbezaannya.

Dan akhirnya, proses menukar nombor siri pada wang kertas ini terbukti sebagai bahagian paling berbahaya dalam menghasilkan wang palsu itu.

Semua wang kertas akhirnya akan mengalir balik ke bank, dan bank-bank akan menghantar ke Rizab Persekutuan yang menggunakan sistem pemeriksaan 13 lapis untuk mengesan wang palsu.

Walau bagaimanapun, Arthur mendapati bahawa jika dia hanya menggunakan beberapa wang kertas pada satu masa dan berpindah dari tempat ke tempat yang lain di seluruh negara secara berterusan, maka sukar untuk dikesan.

Dan untuk sebahagian bersanya, apa yang difikirkan oleh Arthur adalah benar.

Untuk seketika, Arthur dan teman wanitanya mengembara ke seluruh Amerika Syarikat, sebahagian besarnya di kawasan Chicago dan Texas sambil membelanjakan sebanyak wang yang mereka mampu.

Seperi yang dilakukan oleh para pemalsu wang kertas, mereka akan membuat pembelian kecil menggunakan wang kertas $100 dan memperoleh keuntungan daripada baki yang diterima.

Arthur juga akan menjual wang kertas tersebut kepada samseng tempatan seperti yang dilakukan, namun dengan kadar yang lebih tinggi iaitu 30 sen untuk setiap $100.

Dengan ini, dia memperoleh $30 bagi setiap wang kertas $100.

Mereka menggunakan pelbagai helah untuk mengelakkan daripada dikesan pihak polis.

Pada akhir tahun 1990an, berjuta-juta dolar telah dihasilkan Arthur menggunakan pencetaknya dan dia tidak mampu membelanjakan kesemuanya.

Di satu ketika, Arthur dan Nathalie mula membeli alat permainan dan barangan kanak-kanak lalu didermakan kepada badan amal tempatan.

Apa yang mengasyikkan mereka bukanlah disebabkan oleh mampu berbelanja besar, tetapi cabaran menghasilkan setiap kertas kepada wang yang sangat bernilai membuatkan pasangan ini tidak boleh berhenti.

Ia seperti kepuasan seorang pelukis berjaya menghasilkan satu lukisan masterpiece. Namun seperti bak kata pepatah, sepandai-pandai tupai melompat, akhirnya jatuh ke tanah jua.

Pada Februari 2001, Arthur telah ditangkap bersama-sama $60,000 wang kertas palsu, dadah dan kakak iparnya yang dalam keadaan bogel di sebuah bilik hotel di Chicago.

Penangkapan tersebut sepatutnya menghumbankan Arthur ke dalam penjara untuk tempoh yang lama, namun hakim melepaskannya atas sebab serbuan dan sitaan itu tidak mempunyai waran.

Terkejut dengan penangkapan itu, Arthur memutuskan untuk tidak lagi memalsukan wang haram. Ia merupakan satu keputusan yang bijak namun ia tidak bertahan lama.

Arthur mendapati bahawa bapanya yang juga mempunyai masalah dengan undang-undang tinggal di Alaska.

Ketika dia melawat bapanya, Arthur tahu bahawa bapanya menanam ganja dan mempunyai masalah dengan kumpulan motosikal Hell's Angels.

Bapa Arthur yang sepatutnya menasihati anaknya agar tidak melanggar undang-undang, sebaliknya menggalakkan Arthur untuk menghasilkan lebih banyak wang palsu.

Disebabkan Arthur yang kehilangan ayahnya untuk seketika dan kini kembali bersama, jadi dia cuba untuk membanggakan ayahnya itu.

Di Alaska, kedua-dua anak beranak itu mula mencetak wang namun kali ini tanpa peralatan yang betul.

Bapa Arthur memberikan sebahagian daripada wang kertas tersebut kepada rakan-rakan, yang mana digunakan dengan sewenang-wenangnya dan tidak mengendahkan cara yang betul untuk membelanjakannya.

Kemudian, Arthur yang meneruskan pengembarannya telah menyembunyikan sebahagian daripada wang kertas dicetaknya ke dalam paip PVC dan ditanam di sebuah hutan simpan.

Pada tahun yang sama iaitu 2001, beberapa rakan bapanya ditangkap kerana memiliki wang palsu di Anchorage, Alaska.

Tak lama kemudian, pihak polis berjaya mengesan Arthur dan bapanya yang membawa kepada penangkapan mereka.

Setelah dibicarakan, kedua-dua mereka dijatuhkan hukuman penjara kerana jenayah mencetak wang palsu.

Selepas 31 bulan, Arthur dibebaskan dan dalam perjalanan pulang ke rumah, dia menerima berita bahawa bapanya telah meninggal dunia di penjara akibat serangan jantung.

Arthur memberitahu bahawa dirinya menjadi seperti seorang selebriti di penjara selepas dipaparkan dalam rancangan American Greed pada tahun 2001.

Kisah Arthur menarik perhatian ramai, termasuklah diwawancara oleh Rolling Stone pada tahun 2005.

Ketika membuat penampilan untuk bercakap tentang hukuman penjara kerana pemalsuan wang, Arthur akhirnya menggali wang palsu yang ditanamnya di hutan simpan.

Malah, Arthur kembali mencetak wang palsu untuk merealisasikan impian anaknya untuk menceburi bidan muzik.

Dia mula melakukan penyelidikan disebabkan oleh geng Rusia yang satu ketika dahulu membeli wang palsu daripadanya berminat dengan wang palsu Euro.

Menurut Arthur, dia hampir-hampir berjaya melakukannya. Jalur holografi mata wang Euro adalah bahagian yang paling sukar.

Dan ketika Arthur sedang melakukan eksperimen dengan bahan sama yang digunakan dalam kad besbol pada tahun 2007, dia menyedari bahawa anaknya menghasilkan wang palsu menggunakan pencetak inkjet.

Hal ini membuatkan kedua-duanya bergaduh dan berlarutan hingga ke jalanan, berakhir dengan wang kertas palsu yang bertaburan.

Disebabkan pergaduhan itu, pihak berkuasa menyedari akan aktiviti haram Arthur, membuatkan dia kembali ke penjara untuk tempoh 78 bulan.

Kemudian, anaknya pula ditangkap kerana cubaan memalsukan wang kertas dan berakhir di penjara yang sama pada tahun 2000.

Ketika berada di penjara, Arthur belajar melukis dan menjadi agak mahir. Dia juga memulakan jenama pakaian iaitu Julius DaVinci, menggunakan nama mentornya dalam memalsukan wang kertas.

Selepas dibebaskan pada Januari 2014, Arthur memulakan hidup baru dengan bekerja. Kali ini dia menjauhkan dirinya daripada pencetak dan bekerja sebagai tukang cuci.

Dan baginya, daripada memiliki wang tunai berjuta-juta kepada mencuci tandas dengan gaji $5 sejam adalah satu perubahan yang besar.

Tak lama kemudiannya, dia kehilangan kerja dan kereta, serta rumahnya terbakar. Apa yang tinggal adalah sebuah lukisan abangnya yang telah meninggal dunia.

Lukisan itu seolah-olah memberitahu kepada Arthur bahawa apa yang perlu dilakukannya adalah melukis dan memberikan semangat kepadanya untuk terus hidup.

Dia kemudiannya dibayar oleh 2 kenalan untuk melukis dan akan diberikan keuntungan jika lukisan tersebut dijual.

Dan sejak itu, Arthur berubah daripada seorang pemalsu wang sepanjang hidupnya kepada seorang pelukis hebat.

Sehingga kini, Arthur memperoleh sekitar $500,000 (RM2 juta) melalui lukisannya dan 10% daripada jumlah itu diberikan kepada badan amal kanak-kanak.

Dia tidak mahu dikenali sebagai pakar pemalsu wang kertas, sebaliknya mahu dikenali sebagai pelukis hebat yang mengubah hidupnya dan orang sekeliling.


Ini Jumlah Gaji Yang Diperoleh Seorang Angkasawan NASA

Selain daripada ingin menjadi doktor, jurutera, atau cikgu, ramai kanak-kanak yang mempunyai cita-cita untuk bergelar angkasawan.

Namun umum tahu bahawa ia bukanlah sesuatu yang mudah. Untuk menjadi angkasawan, anda terlebih dahulu mesti layak menjadi calon angkasawan.

Selepas terpilih, anda mest menamatkan latihan selama 2 tahun dan tempoh penilaian untuk layak. Meski pun begitu, anda berkemungkinan tidak berpeluang untuk ke angkasa lepas.

Banyak perkara yang kita jarang tahu mengenai angkasawan, dan antara salah satunya adalah dari segi pendapatan.

Menurut NASA, angkasawan awam diberikan gred gaji dari GS-11 hingga GS-14, jadi julat pendapatan agak luas bagi gred ini.

Gaji permulan adalah sekitar $66,000 (RM269,000) setahun atau $5,500 (RM22,400) sebulan.

Sebaliknya, angkasawan yang lebih berpengalaman memperoleh pendapatan agak lumayan sekitar $ 144,566 (RM588,000) setahun atau $12,047 (RM49,000)

Walau sesiapa sahaja yang berkelayakan boleh memohon untuk menjadi angkasawan, namun kebanyakan angkasawan berasal dari tentera.

Dan seperti sesiapa sahaja dalam angkatan tentera, mereka diberikan gred gaji berdasarkan status tugas aktif mereka.

Sebagai contoh, seorang kolonel atau kapten, diletakkan dalam gred bayaran O-6. Selepas 8 tahun perkhidmatan, mereka akan menerima $ 8,030 (RM32,700) sebulan, atau $96,360 (RM392,000) setahun.

Pendapatan gred O-6 akan meningkat kepada $8,073 (RM32,900) sebulan selepas 10 tahun berkhidmat, manakala perkhidmatan melebihi 20 tahun memberikan $10,295 (RM41,900) sebulan atau $123,540 (RM502,800).

Dengan pangkat jeneral brigadier, angkasawan menerima bayaran dalam gred gaji O-7.

Selepas 8 tahun berkhidmat, angkasawan tersebut akan menerima gaji sekitar $9,906 (RM40,300) sebulan atau $118,872 (RM483,400) setahun.

Angkasawan dengan pangkat ini dan pengalaman 10 tahun aktif menerima gaji $10,212 RM41,500) sebulan atau $122,544 (RM498,800).

Dengan 20 tahun perkhidmatan, gaji tentera adalah tentera sekitar $12,591 (RM51,200) sebulan atau $151,092 (RM615,000) setahun.

Angkasawan tentera mempunyai bonus tambahan dalam bentuk elaun perumahan, sama seperti kakitangan tentera yang lain.

Sebagai tambahan kepada gaji asas, kolonel dan kapten diberikan elaun dari $1,528 (RM6,220) sebulan untuk perumahan tanpa apa-apa tanggungan dan hampir $ 1,845 (RM7,610) sebulan dengan tanggungan.

Jeneral Brigadier dan mana-mana jawatan lain ke atas, menerima $1,667 (RM6,780) sebulan tanpa tanggungan dan $2,050 (RM8,340) dengan tanggungan.

Mereka juga mungkin layak mendapat insentif khas, seperti bayaran insentif kerjaya penerbangan, yang boleh memberikan tambahan antara $150 (RM610) hingga $1,000 (RM4,070) sebulan kepada gaji asas.

Walau bagaimanapun, angkasawan awam tidak layak untuk menerima manfaat ini.

Menurut Kolonel Tim Creamer yang merupakan seorang angkasawan NASA yang telah bersara, walaupun NASA sentiasa mencari angkasawan namun peluang untuk terpilih untuk program mereka adalah sekitar 0.7% sahaja.

NASA tidak memandang mana-mana ijazah lebih daripada yang lain untuk meningkatkan peluang anda terpilih, tetapi keperluan asas biasanya seperti kejuruteraan, sains biologi, sains fizikal atau matematik.

Masuk ke program ini juga memerlukan pengalaman 3 tahun pengalaman profesional, atau 1,000 jam sebagai juruterbang utama pesawat jet.

Namun, kebanyakan calon mendapatkan pengalaman pesawat jet dalam pasukan tentera.

Sudah tentu hanya segelintir angkasawan yang terpilih sahaja akan dihantar dalam misi ke angkasa lepas biasanya ke Stesen Angkasa Antarabangsa (ISS).

Angkasawan di bumi biasanya diberikan pelbagai tugas yang berbeza. Antaranya bertindak sebagai CAPCOM atau penghubung antara kru di angkasa lepad dan kawalan misi.

CAPCOM adalah individu yang mempunyai sejarah sebagai angkasawan, kerana mereka adalah yang paling sesuai untuk memahami apa yang akan dilakukan oleh kru dan dapat menyampaikan pertanyaan atau cadangan dengan sempurna.

Selain itu, angkasawan juga bertanggungjawab dalam membantu kejuruteraan sebagai kru perhubungan.

Ini bermakna mereka mungkin menyediakan pengalaman "Faktor Manusia" (bagaimana tingkahlaku manusia secara fizikal dan psikologi berhubung dengan persekitaran tertentu) kepada para jurutera ketika mereka membina pesawat angkasa lepas.

Mereka juga biasanya dalam fasa latihan. Sebagai ASCAN (calon angkasawan), mereka perlu menjalani latihan angkasawan am sebelum mereka layak untuk penerbangan.

Jika mereka ditugaskan untuk sesuatu misi, maka mereka akan memulakan latihan khusus misi sekitar 2 tahun sebelum misi sebenar.

Para calon juga mengambil kelas dan latihan lain, secara amnya, untuk memastikan mereka sentiasa mengetahui perkara terkini.

Malah, para angkasawan juga akan dihantar untuk menjalankan kajian dalam air, seperti misi NEEMO.

NEEMO adalah akronim bagi NASA Extreme Environment Mission Operations (Operasi Misi Alam Sekitar Ekstrem NASA).

Ia adalah satu misi analog NASA yang menghantar kumpulan angkasawan, jurutera dan saintis untuk tinggal di makmal bawah laut Aquarius, satu-satunya stesen penyelidikan bawah laut di dunia.

Kumpulan ini biasanya menghabiskan masa sehingga tiga minggu pada satu-satu masa sebagai persediaan untuk penerokaan ruang angkasa masa hadapan.


Benarkah Lobak Merah Buatkan Penglihatan Mata Semakin Baik - Propaganda British

Sayur-sayuran adalah makanan yang sangat baik untuk tubuh badan. Ia membekalkan pelbagai serat dan vitamin yang diperlukan badan untuk berfungsi dengan baik.

Setiap sayur-sayuran mempunyai manfaat dan kebaikan tersendiri, serta mampu mencegah penyakit. Dan antara salah satu sayur-sayuran yang popular sudah tentunya lobak merah.

Bercakap mengenai lobak merah, pastinya ramai daripada kita yang akan mengaitkan sayuran ini dengan penglihatan.

Kita sering mendengar malah ibu kita sendiri memberitahu bahawa jika inginkan memperbaiki tahap penglihatan, kita perlu makan lobak dengan secukupnya.

Asal usul mitos ini adalah dari Perang Dunia II dan sebenarnya berdasarkan kepada sedikit kebenaran.

Lobak merah kaya dengan beta karotena dan ia ditukarkan oleh badan kepada vitamin A yang dikenali sebagai "retinal".

Retinal merupakan molekul utama yang terlibat dalam mengekalkan penglihatan normal.

Tetapi jika anda kekurangan vitamin A dengan mengamalkan pemakanan yang tidak sihat seperti mengalami masalah penyerapan makanan tidak sempurna, ketagihan minuman keras, maka vitamin A dalam badan tidak akan dapat memperbaiki penglihatan bermasalah.

Antara makanan lain yang mengandungi vitamin A termasuklah ubi keledek dan juga sayuran hijau. Tetapi mengapa lobak merah sahaja yang ditekankan dapat memperbaiki tahap penglihatan kita?

Sebenarnya ini adalah satu mitos. Peningkatan pengambilan lobak merah dalam diet tidak akan membuatkan mata anda menjadi semakin baik.

Tanggapan bahawa lobak merah mampu memperbaiki penglihatan wujud disebabkan oleh Tentera Udara Diraja British semasa Perang Dunia II.

Apabila juruterbang Tentera Udara Diraja British menggunakan radar untuk kali pertama bagi mengesan dan menembak jatuh pesawat musuh, mereka mahu menyembunyikan teknologi "canggih" dan baru ini.

Oleh itu, mereka menyebarkan khabar angin bahawa juruterbang mereka memakan banyak lobak merah, yang mana meningkatkan tahap penglihatan mata dan dapat melihat dengan lebih baik pada waktu malam.

Propaganda ini tersebar dengan tersangat pantas dan tak lama kemudian, semua orang di Britain makan lobak merah supaya mereka mendapat manfaat yang sama.

"Fakta" rekaan ini kekal dalam minda masyarakat dunia dan sehingga kini, kita diberitahu untuk memakan lobak merah bagi meningkatkan tahap penglihatan.

Walaupun beta karotena tidak akan memberi anda penglihatan 100%, beberapa kajian telah menunjukkan bahawa karotenoid ini dapat membantu sesetengah orang yang mengalami degenerasi makula yang berkaitan dengan usia (AMD).

AMD adalah penyebab utama kebutaan pada individu berusia 55 tahun ke atas.

Kajian Penyakit Mata (AREDS), yang ditaja oleh Institut Mata Nasional kerajaan persekutuan Amerika Syarikat mendapati bahawa formula yang mengandungi beta karotena yang tinggi, bersama dengan vitamin C dan E dan zink, dapat mengurangkan perkembangan AMD pertengahan kepada AMD lanjutan.

Akan tetapi, pengambilan beta karotena yang belebihan juga boleh memberikan kesan buruk seperti meningkatkan risiko barah paru-paru bagi perokok dan bekas perokok.

Selain daripada lobak merah, ubi keledek, betik dan lada merah juga mengandungi tinggi beta karotena. Makanan-makanan ini sangat baik sebagai satu strategi untuk mengekalkan kesihatan tubuh dan mata.

Namun, ia tidaklah menjadikan mata anda seperti mata burung hantu atau kucing.

2. Myth That Carrots Help You See in the Dark – Smithsonian

5. Carrots & Eye Health: How the Myth Began – Live Science


Adakah Penerbangan Akan Diteruskan Jika Hanya Ada Seorang Penumpang Dalam Pesawat?

Pernahkah anda mengalami situasi di mana anda adalah satu-satunya penumpang di dalam bas ekspres yang menuju ke satu-satu destinasi? Jarang sekali bukan?

Dan sudah tentu kebarangkalian untuk ini berlaku kepada penerbangan pesawat lebih rendah, akan tetapi ia pernah berlaku.

Jadi, apa yang akan berlaku jika anda adalah satu-satunya penumpang yang membeli tiket penerbangan?

Perkara seperti ini boleh berlaku dan kadang-kala syarikat penerbangan perlu mengendalikan penerbangan komersial dengan hanya seorang penumpang.

Seperti yang anda boleh jangkakan, mereka yang bernasib baik ini boleh merasai pengalaman kelas pertama dengan hanya membayar tiket ekonomi.

Namun, mengapa syarikat penerbangan berbuat demikian? Bukankah ia akan merugikan mereka dan adalah lebih baik untuk membatalkan penerbangan?

Sebenarnya, ketika syarikat penerbangan membuat keputusan untuk meneruskan penerbangan walaupun dengan hanya seorang penumpang, mereka harus mengambil kira perkara-perkara lain selain daripada jumlah penumpang sahaja.

Syarikat penerbangan menjadualkan penerbangan mereka bebulan-bulan malah bertahun-tahun lebih awal.

Jadual waktu yang rumit ini memerlukan setiap pesawat berada di tempat-tempat tertentu pada waktu tertentu.

Kebanyakan pesawat bukan hanya berulang-alik antara dua lapangan terbang sahja. Ia juga perlu terbang ke beberapa lokasi yang berlainan sepanjang laluan tertentu.

Sebagai contoh, pesawat dengan hanya seorang penumpang terpaksa terbang dari lapangan terbang A ke lapangan terbang B kerana pesawat tersebut telah ditempah penuh oleh penumpang yang sedang menunggu di lapangan terbang B untuk ke lapangan terbang C.

Selain itu, kru-kru syarikat penerbangan menggunakan pesawat kosong untuk menyusun semula para pekerja ke tempat yang diperlukan.

Juga, setiap pesawat perlu melalui penyelenggaraan yang biasanya berlangsung semalaman.

Dan oleh kerana penyelenggaraan dilakukan pada selang masa tertentu yang telah dijadualkan lebih awal, maka pesawat harus berada di tempat dan waktu yang tepat untuk diperiksa.

Jadi membatalkan penerbangan hanya kerana ia kurang penumpang boleh mengganggu jadual waktu rumit yang berbeza dan membuatkan sistem yang sempurna menjadi huru-hara.

Malah, semua syarikat penerbangan dikehendaki oleh undang-undang untuk terbang mengikut jadual.

Jika tidak, mereka boleh berhadapan dengan sekatan kerajaan. Pengecualian terhadap peraturan ini kebanyakannya hanyalah untuk penangguhan yang tidak dapat dielakkan, seperti kesalahan mekanikal atau cuaca buruk.

Dan kita juga perlu ingat bahawa pesawat biasanya bukan sahaja membawa penumpang tetapi juga muatan kargo.

Jadi, walaupun penerbangan tidak penumpang, muatan kargo yang mungkin penuh dan pendapatan dari kargo boleh menampung sebahagian besar perbelanjaan untuk penerbangan tertentu.

Persoalannya, mengapa syarikat penerbangan tidak melancarkan jualan diskaun besar-besaran ke atas pesawat yang kosong ini apabila hampir dengan hari penerbangan?

Biasanya, kebanyakan orang merancang berbulan-bulan lebih awal untuk membeli tiket kerana ia boleh menjimatkan wang. Syarikat penerbangan menawarkan harga murah hanya bagi mereka yang membeli tiket awal.

Mereka yang membeli tiket mendekati hari penerbangan biasanya perlu membayar lebih mahal. Dan inilah bagaimana syarikat penerbangan menjana pendapatan tambahan.

Jadi, jika mereka secara tiba-tiba menjual tiket murah betul-betul sebelum penerbangan berlepas hanya untuk memenuhkan pesawat yang kosong, ia akan menjejaskan sistem model harga yang telah terbukti berkesan.

Sudah tentu para pengguna tidak lagi mahu menempah tiket lebih awal dan menunggu untuk mendapatkan tiket diskaun.

Dengan ini, syarikat penerbangan akan kerugian wang yang biasanya diterima daripada penumpang yang membuat keputusan membeli tiket di saat-saat akhir.

Dan jika anda tertanya-tanya jika terdapat cara bijak untuk anda mendapatkan tiket yang mana penumpangnya sedikit, jawapannya adalah ia hampir mustahil.

Peluang anda untuk menempah pesawat yang kurang penumpang tersangat rendah. Anda perlu terbang 95 kali dan di antara penerbangan ke-96 dan ke-100, barulah anda mungkin berjaya.

Namun, terdapat tips bagaimana anda boleh terbang dengan selesa dengan menempah tiket yang mana di sebelah anda tiada penumpang lain yang membolehkan anda mendapatkan tidur yang lebih nyenyak dan meregangkan kaki dengan selesa.

Caranya adalah sentiasa memeriksa pelan tempat duduk pesawat di laman sesawang syarikat penerbangan.

Jika anda melihat barisan yang anda pilih ketika menempah kelihatan penuh sebelum daftar masuk dalam talian dibuka, buat pertukaran ke tempat duduk yang kelihatan seperti kosong.

Anda tidak 100% dijamin untuk mendapatkan ruang tambahan, tetapi peluangnya adalah lebih tinggi daripada tidak melakukan apa-apa.

Jika anda mengembara dengan rakan-rakan dan pesawat tersebut mempunyai 3 tempat duduk bersebelahan, jangan menempah bersebelahan antara satu sama lain.

Pilih tempat duduk tepi tingkap dan tepi laluan, dengan ini membiarkan tempat duduk di tengah kosong dan berharap tiada siapa yang akan memilihnya.

Ini kerana tempat duduk di tengah antara dua penumpang tidak dikenali biasanya tidak akan dipilih, melainkan pesawat tersebut sangat penuh.

Cara lain untuk mendapatkan tempat duduk kosong adalah terbang ke laluan atau syarikat penerbangan yang baru. Biasanya anda akan menerima servis yang terbaik kerana syarikat baru ini cuba untuk membina reputasi dalam pasaran baru.

Dan laluan yang baru diperkenalkan biasanya mempunyai kurang penumpang dan memerlukan masa sebelum ia diketahui pengguna lain.


Bilakah Dunia Akan Kehabisan Sumber Minyak?

Setiap kali menonton televisyen, kita sering terdengar isu-isu mengenai kesan perubahan iklim dan bahaya penggunaan bahan bakar fosil yang berlebihan. Sebenarnya, krisis ini sedang meningkat di tahap yang membimbangkan setiap hari.

Isu global warming ini juga sering menjadi tajuk 'panas' dalam arena politik tempatan dan antarabangsa. Sebahagian besar berdebatan melibatkan penggunaan bahan bakar fosil bagi memenuhi keperluan kita walaupun ia menghasilkan pelepasan karbon berbahaya.

Seluruh dunia menyeru supaya dikurangkan penggunaan bahan bakar fosil dengan memperkenalkan penyelesaian seperti menghasilkan tenaga melalui teknologi hijau.

Antara soalan utama yang menjadi berbincangan adalah, bilakah planet kita akan kehabisan sumber bahan bakar fosil?

Bahan bakar fosil adalah hidrokarbon biologi yang terbentuk beratus-ratus juta tahun lalu. Apabila bahan organik mati jatuh ke lantai laut atau paya, ia terdedah kepada keadaan tekanan tinggi dan melalui sistem pencernaan mikroorganisma. Ini akan mengakibatkan bahan organik itu menjadi kaya dengan karbon.

Bahan bakar fosil boleh diperolehi dalam pelbagai bentuk di seluruh dunia. Sebahagian besarnya adalah dalam bentuk minyak, gas asli dan arang batu. Berikut adalah penerangan lanjut mengenai bahan bakar fosil utama:

Walaupun bahan bakar fosil ini mengambil masa ratusan juta tahun untuk dibentuk, ia diesktrak secara mendadak pada awal abad ke-19 apabila Revolusi Perindustrian memerlukan lebih banyak penggunaan tenaga.

Ramai yang peka dan risau mengenai bekalan tenaga di planet ini. Kita mungkin akan kehabisan bahan bakar fosil suatu hari nanti sekiranya terus 'mengeringkan' tenaga asli dunia.

Terdapat pelbagai pendapat bagaimana untuk menganggarkan jumlah bahan bakar fosil yang sedang digunakan secara ketara. Pada tahun 1950-an, ahli geologi bernama Marion King Hubbert telah membangunkan idea "peak oil" atau "puncak minyak".

Ia berlaku apabila pengeluaran minyak menjadi semakin merosot kerana sumber itu semakin terbatas. Pada tahun 1956, Hubbert telah meramalkan bahawa Amerika akan melalui fasa "puncak minyak" pada tahun 1970 dan ia menjadi kenyataan.

Pada tahun 1979 dan 1980, Hubbert sekali lagi meramalkan bahawa "puncak minyak" global akan berlaku pada tahun 2000 dan 2012.

Mengikut Kajian Statistik Tenaga Dunia yang dilakukan British Petroleum (BP), Bumi dianggarkan mempunyai kira-kira 115 tahun pengeluaran arang batu, 53 tahun untuk minyak dan 54 tahun untuk gas asli sebelum planet ini kehabisan sumber.

Antara faktor rumit dalam perkiraan ini adalah mengenai perubahan iklim yang tidak konsisten. Pemanasan global telah menyebabkan berlakunya peningkatan suhu global, pencairan ais di Artik dan Antarktika serta paras air laut semakin meningkat,

Keadaan ini akan memberi kesan kepada bekalan bahan bakar fosil. Berbillion-billion ringgit telah dibelanjakan untuk pembangunan kaedah pengekstrakan, penapisan yang lebih cekap dan pencarian rizab tenaga baru.

Sebenarnya, penemuan rizab minyak di seluruh dunia meningkat sejak 50 tahun yang lalu walaupun penggunaannya semakin tinggi. Ia adalah hasil daripada kaedah moden yang memudahkan penemuan bahan bakar ini.

Penyelidik telah mengambil masa lebih daripada 60 tahun untuk mengkaji jumlah bekalan bahan bakar fosil yang masih ada. Namun, persoalan bilakah sumber bahan bakar akan kehabisan mungkin tidak begitu tepat.

Apa yang kita perlu ditanya kepada diri sendiri adalah berapa banyakkah lagi sumber yang masih boleh digunakan?

Penggunaan bahan bakar fosil akan melepaskan semula sejumlah karbon ke atmosfera, sekaligus menjurus kepada Kesan Rumah Hijau (Greenhouse Effect). Keadaan ini menyebabkan haba terperangkap di atmosfera dan suhu global meningkat secara berperingkat.

Pencemaran juga akan menjadi lebih buruk dengan penggunaan bahan api berasaskan karbon kerana air laut akan menjadi lebih berasid dan udara menjadi semakin tidak sesuai untuk pernafasan. Ia akan menjurus kepada penyakit pernafasan dan memendekkan lagi jangka hayat seseorang.

Perjanjian PBB Paris merupakan inisiatif paling agresif serta disokong secara meluas dalam membendung pelepasan karbon global dan perubahan iklim. Ia ditubuhkan bagi mengekalkan suhu purata global tidak meningkat melebihi dua darjah sejak era pra Revolusi Perindustrian.

Pakar telah mengira anggaran karbon yang masih boleh digunakan iaitu kira-kira 250 billion tan daripada anggaran 750 billion - 1 trillion tan yang kini dirizabkan. Ini bermakna, manusia mesti menyimpan 65-80 peratus daripada rizab bahan bakar fosil bagi mengelak malapetaka iklim berlaku.


10 Individu Dengan Kawalan Keselamatan Paling Ketat Di Dunia

Dunia pada abad ke-20 kini dipenuhi dengan persaingan, perbalahan dan permusuhan. Semakin banyak wang dan kuasa, semakin tinggi risiko nyawa melayang.

Dengan jumlah penculikan dan cubaan membunuh yang semakin meningkat, anggota kawalan keselamatan seperti pengawal peribadi diperlengkapkan kepada keluarga diraja, selebriti, tokoh perniagaan dan juga ahli polttik.

Kebanyakan daripada individu ini membelanjakan berjuta-juta ringgit untuk memastikan keselamatan mereka dan keluarga terjamin.

iluminasi.com kongsikan 10 individu dengan kawalan keselamatan paling ketat di dunia.

Pasangan bahagia dari kerabat Diraja, Putera Harry dan Meghan Markle disenaraikan sebagai salah satu daripada 10 orang yang paling dilindungi di dunia pada 2019.

Untuk memastikan pasangan muda ini dilindungi dengan baik dari sebarang bahaya dan risiko, lebih daripada 1,000 askar didedikasikan untuk mereka.

Malah, kediaman Putera Harry dan isterinya juga dilengkapi dengan sistem keselamatan yang tersangat ketat.

Rumah mereka di Frogmore Cottage yang bernilai RM2.7 bilion dan terletak berdekatan dengan Istana Windsor, mempunyai kawalan keselamatan seperti Fort Knox dengan kamera berteknologi tinggi dan sensor di sekeliling rumah.

Salah satu nama yang paling terkenal di sebalik tirai besi iaitu Hawkin Guzman, yang terkenal dengan nama gelaran El Chapo adalah banduan yang paling dilindungi pada tahun 2019.

El Chapo yang merupakan raja dadah kartel Sinaloa, sentiasa berjaya melepaskan diri daripada penjara namun dia telah ditangkap beberapa kali.

Ketika ini, El Chapo berada di bawah pemerhatian 24 jam oleh pengawal bersenjata di sepuluh penjara Selatan di Manhattan, New York.

Untuk mengawal dengan lebih selamat dan mengelakkan dia daripada melarikan diri, El Chapo diarahkan untuk tidur di sel penjara yang berlainan setiap hari.

Misteri mengenai mayat yang berada di bawah perlindungan ribuan pegawai polis bersenjata adalah benar.

Mayat bekas pemimpin Kesatuan Soviet iaitu Vladimir Lenin yang mati pada tahun 1924 kini berada di kubur di Red Square Moscow, Rusia dan dikatakan menjadi perkara terpenting yang pernah ada di Rusia.

Mayat yang sangat berharga bagi Rusia ini diletakkan di bawah kawalan pemerhatian 24 jam sepanjang 95 tahun yang lalu, menjadikannya sebagai tubuh manusia yang paling dilindungi di dunia.

Presiden negara paling berkuasa di dunia iaitu Amerika Syarikat, Donald Trump berada di bawah kawalan 1,000 orang anggota pasukan keselamatan yang terlatih dengan pasukan kenderaan pengiring presiden, pasukan tindak balas pantas serta ejen perkhidmatan rahsia.

Trump juga disediakan dengan Air Force One (pesawat yang paling selamat di dunia), limosin presiden dengan nama julukan "The Beast", helikopter marin serta kenderaan dan kakitangan yang sokongan.

Bukan itu sahaja, Trump juga telah membelanjakan lebih dari RM64 juta untuk kereta sedan baru iaitu Cadillac CT6 dengan kaca kalis peluru, bekalan darah dan bekalan udara bebas.

Pada bulan Mei 2017, belanjawan persekutuan telah dikeluarkan yang termasuk RM480 juta untuk kawalan keselamatan selama setahun terhadap Presiden Trump dan keluarganya.

Sejak beberapa tahun kebelakangan ini, Ketua Pegawai Eksekutif syarikat terkenal, termasuklah CEO Facebook iaitu Mark Zuckerberg telah berada di bawah perlindungan pegawai polis eksekutif bersenjata.

Zuckerberg yang juga dianggap sebagai eksekutif paling mahal, telah membelanjakan kira-kira RM80 juta untuk penjagaan keselamatan dirinya dengan RM29.2 juta untuk pengawal peribadi, rumah dan perjalanannya.

Dan setiap kali beliau keluar, pasukan utamanya akan memeriksa kawasan tersebut terlebih dahulu bagi memastikan ia selamat.

Sebagai raja Inggeris pertama yang pernah merayakan Jubli Sapphire (perayaan untuk menandakan ulang tahun ke-65 pemerintahan Ratu Elizabeth II), Ratu Elizabeth II berada di bawah pemerhatian orang ramai.

Dan disebabkan ini, beliau mempunyai pengawal Diraja yang sangat ramai dikenali sebagai "Pengawal Ratu".

Malah, setiap kali terdapat majlis di tempat awam, sekumpulan pengawal "halimunan" yang sangat ramai dan terlatih ditugaskan menjaga Ratu Inggeris ini.

Selain daripada pengawal peribadi, Ratu Elizabeth II dan semua ahli keluarga Diraja biasanya akan diiringi oleh polis ke mana-mana sahaja mereka pergi.

Salah seorang ketua negara yang sangat kontroversi dan berkuasa iaitu Presiden China Xi Jinping, berada di bawah perlindungan beribu-ribu unit pengawal bersenjata yang tangkas.

Pasukan ini dinamakan sebagai Biro Keselamatan Pusat dilengkapi dengan rangkaian drone helikopter.

Ke mana sahaja yang dilawati oleh Xi Jinping, pastinya ada sekumpulan pengawal bersamanya, seperti dalam satu lawatan ke Hong Kong pada tahun 2017 di mana beberapa buah bandar ditutup dengan 11,000 pegawai polis.

Sebagai antara selebriti yang paling popular di dunia, Jay-Z dan Beyonce seringkali menjadi sasaran oleh peminat tegar atau penjenayah.

Selepas satu insiden di Brazil di mana seorang peminat berjaya naik ke atas pentas dan menarik Beyonce jatuh ke lantai, Jay-Z memutuskan untuk meningkatkan kawalan keselamatan dengan kos berjuta-juta ringgit.

Jay-Z mengambil 5 pengawal peribadi baru yang mana semua daripadanya merupakan bekas pegawai perisikan untuk mengiringi Beyonce bersama 5 lagi pengawal sedia ada.

Pasangan ini juga membeli dua buah SUV kalis bom, kenderaan berperisai gred tentera, serupa seperti yang digunakan oleh bekas presiden Barack Obama.

Selepas memastikan keselamatan peribadi mereka terjaga, pasangan ini merancang untuk membina kompaun keselamatan di sekeliling mahligai mereka di Los Angeles yang dianggarkan bernilai RM352 juta.

Penaiktarafan itu melibatkan pembinaan 10 port kereta, sebuah garaj untuk 2 kereta, serta kuarters dan bilik untuk para pengawalnya.

Presiden dan pemimpin tertinggi Korea Utara, Kim Jong-un tidak diragukan lagi merupakan salah seorang ahli politik yang paling kerap berbalah di dunia.

Dengan pemerintahannya yang terdiri daripada salah satu pasukan totalitarian  yang paling kejam dalam sejarah, Jong-un dianggap sebagai orang yang paling berkuasa dan dilindungi di bumi.

Pasukan keselamatannya terdiri daripada 12 tentera yang sangat terlatih yang berada di sekelilingnya dan berlari bersama limosin milik Jong-un bila-bila masa beliau bergerak.

Selain itu, Jong-un juga mempunyai 90,000 tentera untuk perlindungannya pada bila-bila masa.

Dan manusia yang paling dilindungi di atas muka Bumi jatuh kepada presiden Rusia, Vladimi Putin.

Putin adalah tokoh politik kontroversi yang mana sama seperti ahli politik Rusia yang lain, dilindungi oleh Perkhidmatan Perlindungan Persekutuan.

Namun, kumpulan pengawalnya terdiri daripada pasukan yang berbeza dengan tiada data awam tentang operasinya dan juga tanpa laporan awam yang tersedia.

Disebabkan sistem keselamatan Putin tersangat rahsia, hanya andaian sahaja yang boleh dibuat.

Dan disebabkan banyak korupsi politik dan kewangan dalam kabinetnya, Putin menerima ancaman protes dan cubaan bunuh yang sangat banyak, membuatkan tahap keselamatannya perlu berada di tahap tertinggi.

Selain itu, Putin mempunyai 3,000 pengawal yang berpakaian biasa untuk menjaga keselamatannya, dengan kereta berperisan dan drones serta unit keselamatan psikologi yang berdedikasi yang mengumpulkan perisikan mengenai sebarang kemunginan ancaman.

Dan dengan ini, beliau dianggap sebagai manusia yang paling dilindungi di dunia.


9 Mitos Mengenai Senaman yang Dipercayai Ramai

Bagi kebanyakan orang, kehidupan yang sibuk membuatkan mereka sukar untuk bersenam walaupun sering ingin melakukannya. Selain itu, terdapat juga pelbagai sebab mengapa orang tidak bersenam dan salah faham mengenai senaman.

Berikut adalah sembilan salah faham umum tentang senaman yang menjadi tanggapan orang ramai dan bagaimana ia dibuktikan melalui penyelidikan yang dilakukan.

Malangnya, manfaat kesihatan bersenam tidak akan berterusan jika anda tidak meneruskan aktiviti bersenam anda. Penurunan yang ketara boleh menyebabkan kehilangan manfaat yang ketara seperti kecergasan kardiovaskular dan daya ketahanan.

Konsisten adalah kunci kepada kesihatan yang berterusan. Mengekalkan tahap aktiviti fizikal yang tinggi sepanjang hidup mampu memberikan hasil kesihatan yang terbaik.

Sebenarnya, kerap berjalan kaki bermakna anda mempunyai tahap aktiviti fizikal yang tinggi. Ia juga akan meningkatkan kesihatan tubuh. Anda akan mendapat manfaat kesihatan sekiranya anda berjalan kaki sehingga cukup untuk mengeluarkan sedikit peluh. Jika mampu, berjalanlah sekurang-kurangnya 150 minit dalam seminggu.

Kajian yang dilakukan mendapati bahawa seseorang itu tidak semestinya perlu bersenam lebih daripada 10 minit untuk mendapatkan manfaat kesihatan. Malah, melakukan tugasan harian seperti mengemas rumah, berkebun dan apa-apa aktiviti berat mampu meningkatkan kesihatan seseorang itu.

Anda boleh melakukan senaman ringan di rumah secara berperingkat seperti menaiki tangga sebanyak tiga hingga lima kali (berehat selama 30 saat hingga dua minit antara setiap pusingan) sudah cukup untuk membuatkan anda berpeluh.

Dakwaan ini tidak benar. Menjadi lebih aktif akan memberi manfaat kepada pelbagai keadaan kronik termasuklah kanser, penyakit jantung dan penyakit paru-paru. Anda boleh melakukan aktiviti bersenam mengikut kemampuan walaupun secara ringan.

Sekiranya anda mempunyai masalah kesihatan yang kompleks, dapatkan kebenaran dari doktor atau nasihat daripada ahli fisioterapi sebelum anda memulakan rejim senaman baru.

Bukti menunjukkan bahawa penuaan sahaja bukanlah punca utama masalah kesihatan melainkan anda mencapai umur pertengahan 90-an. Walaupun anda sudah berumur, kekuatan, tenaga dan jisim otot dapat ditingkatkan melalui senaman.

Sebenarnya, latihan aerobik, keseimbangan dan pengukuhan otot adalah lebih perlu dilakukan sekiranya anda berusia 65 tahun ke atas bagi menjamin kesihatan yang lebih baik.

Tanggapan ini tidaklah begitu tepat. Menjaga pengambilan kalori dan melakukan aktiviti fizikal adalah gabungan yang lebih baik dalam penurunan berat badan. Namun, gabungan ini tidak dapat mengatasi diet yang teruk.

Orang yang mempunyai matlamat untuk menurunkan berat badan secara ketara perlulah melakukan sekurang-kurangnya 300 minit aktiviti berintensiti sederhana dalam seminggu untuk mencapai matlamat mereka.

Yakinilah bahawa sebanyak manapun jumlah anda berlari walau hanya sekali seminggu mampu memberikan manfaat penting kepada kesihatan anda.

Sekiranya anda seorang yang sibuk, berjalan seminggu sekali selama 50 minit pada kadar perlahan telah terbukti mampu menurunkan risiko kematian pramatang. Manakala tahap larian yang lebih tinggi pula tidak semestinya dapat memanjangkan umur seseorang itu.

Aktiviti fizikal secara sederhana adalah selamat untuk wanita hamil yang secara umumnya sihat dan tidak memberikan risiko kepada kesejahteraan janin. Aktiviti fizikal juga mampu mengurangkan risiko kenaikan berat berlebihan dan diabetes kehamilan semasa mengandung.

Jika anda mengalami demam, sakit atau keletihan melampau, jangan bersenam. Sekiranya badan anda masih mampu melakukan aktiviti ringan atau sederhana, maka lakukanlah mengikut kesesuaian.

Terdapat gerakan global yang dinamakan sebagai "Akhiri Kelumpuhan PJ" dengan membantu pesakit bangun, bersiap dan bergerak. Ia bertujuan untuk mengelakkan pesakit menghabiskan masa dengan berbaring di rumah atau di hospital terlalu lama.

Secara psikologi dan saintifiknya, ia mampu membantu mengurangkan risiko kesihatan apabila tidak aktif dan meningkatkan proses pemulihan dengan lebih cepat secara keseluruhannya.


Kisah Gelandangan 'Sneakerhead' Yang Menjadi Jutawan - Jaysse Lopez

Sekiranya anda tidak tahu, ada segelintir manusia yang hobinya membeli kasut-kasut edisi terhad dan menjualnya kembali pada harga yang lebih tinggi untuk menjana keuntungan. Mereka yang dianggap sebagai "reseller" ini juga dikenali sebagai "sneakerhead".

Bagi yang tidak tahu, dunia kasut kasual atau sneaker mempunyai peminatnya tersendiri di seluruh dunia. Malah, ada peminat yang sanggup menghabiskan berpuluh ribu ringgit bagi mendapatkan kasut tertentu yang diminati. Ianya lebih kepada minat dan kepuasan semata-mata.

Sesetengah jenama pembuat kasut seperti Nike, Adidas dan Vans kebiasaannya akan mengeluarkan kasut edisi terhad yang dihasilkan dengan kerjasama jenama atau artis lain seperti Off White, Kanye West dan lain-lain lagi. Kasut yang dijual juga sangat terhad kuantitinya sehingga dalam sesetengah jualan, bakal pembeli perlu membuat undian dan beratur berjam-jam lamanya.

Permintaan yang tinggi dalam dunia sneaker ini menjadikannya sebagai lubuk duit bagi sesiapa yang pandai mengambil peluang. Malas beratur berjam-jam semata-mata untuk membeli kasut edisi terhad? Mungkin ada sahaja orang yang mengambil upah untuk berdiri beratur berjam-jam lamanya untuk membelikan kasut bagi pihak anda!

Terdapat seorang lelaki bernama Jaysse Lopez yang menjadi jutawan hanya dengan menjadi reseller. Daripada seorang gelandangan, beliau sudahpun membina sebuah empayar perniagaan bernilai jutaan dollar dalam dunia ini. Berikut adalah kisah beliau yang boleh dijadikan sumber inspirasi, tidak kira dalam apa jua perniagaan yang anda lakukan.

Pada tahun 2000, Jaysse Lopez hanyalah seorang pemuda dari New Jersey yang mengambil keputusan drastik berhijrah ke Las Vegas untuk mengubah hidupnya. Walaupun Las Vegas terkenal sebagai pusat hiburan dan perjudian, beliau hanya menjual air di jalanan di sana.

Ketika disana, beliau menjadikan sebuah tapak rekreasi di Marylan dan Charleston sebagai rumahnya. Beliau hanya mengetahui dan didedahkan kepada dunia penjualan semula kasut-kasut edisi terhad ini apabila berjalan-jalan di pusat membeli-belah dan melihat begitu ramai orang sanggup beratur panjang beberapa hari sebelum sesuatu jualan kasut dibuka.

Pada peringkat awal, beliau hanya memerhatikan sahaja penjual (reseller) yang lebih berpengalaman ini dan mula belajar lebih mendalam mengenai peluang yang ada dalam industri ini. Pada awalnya, beliau telah mengambil upah daripada beberapa orang reseller ini untuk beratur panjang sebelum jualan kasut dibuka.

Tidak lama kemudian, duit hasil jualan air dan mengambil upah beratur untuk reseller dikumpul dan sedikit demi sedikit beliau dapat meningkatkan taraf hidupnya. Beliau juga telah ditawarkan bekerja dengan sebuah syarikat menjual telefon bimbit dan bertemu dengan teman wanitanya Joanie Barangan.

Walau bagaimanapun, minatnya terhadpnya dunia sneaker tidak pernah pudar. Duit daripada pekerjaannya pada ketika itu dikumpul untuk digunakan sebagai modal bagi membeli sneaker. Beliau mahu merasai sendiri pengalaman menjadi seorang reseller.

Pada tahun 2013, setelah melakukan kajian mendalam terhadap kasut yang berpotensi menjana keuntungan, beliau telah mengambil keputusan untuk membeli 18 pasang kasut Nike’s Barkley Posite Max Area 72. Daripada penjualan semula kesemua kasut ini, beliau berjaya memperoleh sekitar $200 keuntungan.

Mungkin sesetengah pihak berpendapat keuntungan tersebut tidak seberapa, namun beliau mengganggap ianya sebagai batu loncatan untuk terus maju dalam bidang ini. Kejayaan awalnya ini terus memberikan beliau motivasi untuk terus meneroka peluang lebih besar dalam dunia ini.

Jaysse Lopez tidak pandang ke belakang sebaliknya terus mengatur strateginya. Sekiranya sebelum ini beliau perlu membuat ramalan kasut apa yang bakal mendapat permintaan tinggi dan terpaksa mendahulukan duitnya sebagai modal membeli kasut. Kemudian, beliau mencuba kaedah lain dengan membuka sebuah laman web bagi menerima tempahan pula.

Laman web yang diberi nama Two Js Kicks dibuka hanya selepas 3 bulan beliau membuat jualannya yang pertama. Melalui laman ini, beliau telah menerima pra-tempahan daripada pembeli. Pada masa sama, beliau turut mula membina hubungan baik dengan beberapa orang pengurus kedai bagi membolehkan beliau mendapat akses awal terhadap kasut-kasut yang dijual.

Langit tidak selalunya cerah, sama jugalah dengan kehidupannya. 6 kemudian, beliau dan teman wanitanya terputus hubungan. Beliau mengalami tekanan sehingga mengganggu pekerjaanya. Kerana tiada tempat tinggal, beliau telah menumpang tidur di sofa rumah rakannya selama beberapa ketika.

Ketika itulah beliau telah mendapat satu ilham yang menarik. Beliau berjaya menghubungi dan memujuk segelintir daripada pembelinya sebelum itu untuk mendermakan atau menjualkan kepadanya semula pada harga rendah kasut-kasut terpakai kepadanya untuk dijual dalam sebuah acara lelongan.

Dalam acara ini, beliau berjaya menjual kira-kira 400 pasang kasut. Ketika inilah seorang wakil daripada pusat membeli belah tersebut (Boulevard Mall) telah berjumpa dengannya dan memujuknya untuk membuka sebuah kedai menjual kasut disitu.

Lelaki tersebut juga sanggup menawarkan satu lot kedai yang sudah 5 tahun tidak berpenghuni dan beliau juga dikecualikan daripada membayar sewa kedai tersebut selama beberapa bulan. Maka, secara rasminya kedai fizikalnya yang pertamanya telah dibuka pada September 2014.

Lama-kelamaan, perniagaanya terus maju. Malah, beliau dan teman wanitanya kembali bersama dan berkahwin. Jenama Two Js Kicks yang digunakan pada awalnya dahulu juga telah dijenamakan semula kepada Urban Necessities. Tahun demi tahun, Urban Necessities mencatatkan peningkatan dalam hasil jualan, daripada $4 juta pada tahun 2015 kepada $21 juta pada tahun 2019.

Kedua-dua pasangan ini kini merupakan pemilik bersama jenama ini dan mereka berharap untuk membina perniagaan ini sehingga mencapai jualan $500 juta. Selain sneaker, kedai mereka turut menjual barangan lain seperti pakaian dan aksesori yang dijual di 2 buah kedai fizikal dan kedai dalam talian.


Kisah Ucapan Terakhir Rasulullah S.A.W Sebelum Wafat

Nabi Muhammad S.A.W adalah sebaik-baik manusia, yang diberikan wahyu untuk memimpin seluruh umat manusia akhir zaman.

Baginda memiliki budi pekerti yang tersangat mulia, berdakwah dengan selembut-lembut cara walaupun dicaci serta berkelakuan baik walaupun kepada mereka yang tidak mengikuti baginda.

Kisah kehidupan baginda perlu dijadikan teladan dan dicontohi oleh semua umat manusia.

Ramai yang percaya bahawa sebelum baginda menghembuskan nafas terakhir di dunia, baginda menyebut "Ummati, ummati, ummati" yang bermaksud "Umatku, umatku, umatku".

Namun, ini adalah tidak benar dan apa yang diucapkan oleh baginda adalah kalimah lain.

Sebelum kita mengetahui apa perkataan yang disebutkan oleh Rasulullah, perlu kita tahu akan saat-saat terakhir kekasih Allah sebelum menemui Penciptanya.

Menurut al-Rahiq al-Makhtum yang dikarang oleh Syeikh Safiy al-Rahman al-Mubarakfuri, berikut adalah saat-saat terakhir Nabi Muhammad S.A.W:

Apabila waktu Dhuha semakin meninggi, Fatimah R.A dipanggil oleh Rasulullah S.AW dan dibisikkan sesuatu di telingnya. Mendengar bisikan tersebut, puteri baginda itu pun menangis.

Fatimah sekali lagi dipanggil baginda dan dibisikkan lagi sesuatu di telinganya.

Tetapi kali ini, Fatimah tertawa. Aisyah R.A yang mendengar lantas bertanya tentang perkara itu dan dijawab Fatimah dengan berkata:

"Aku dibisikkan oleh Rasulullah S.A.W bahawa baginda akan wafat dengan sakit yang sedang dihadapinya, yang membuatkan aku menangis. Namun kemudian baginda sekali lagi berbisik kepadaku bahawa akulah ahli keluarganya yang pertama akan menyusul setelah baginda,".

Rasulullah S.A.W juga menggembirakan hati puterinya itu dengan memberitahu bahawa dia adalah penghulu wanita di seluruh alam.

Ketika Fatimah sedang menyaksikan penderitaan yang ditanggung ayahandanya, dia pun berkata: "Alangkah deritanya ayahanda,".

Baginda kemudiannya bersuara dengan berkata kepada Fatimah, "Selepas dari hari ini, tiada lagi penderitaan ke atas ayahandamu,".

Tak lama selepas itu, Rasulullah S.A.W memanggil dua orang cucu kesayangan baginda iaitu Hasan dan Husain, lantas berpesan kepada mereka dengan kebaikan.

Kemudian para isteri baginda pula dipanggil dan nasihat serta peringatan diberikan.

Disebabkan kesakitan yang dirasai baginda semakin kuat akibat daripada kesan racun daging kambing yang dimakan baginda di Khaibar, baginda berkata: "Wahai Aisyah, aku masih terasa lagi makanan yang aku makan di Khaibar, jadi sekarang ini aku merasai urat leherku seperti hendak terputus akibat racun ini,".

Kemudian Rasullah S.A.W bersandar di riba Aisyah, menandakan saat-saat paling akhir kehidupan baginda di dunia. Dalam hal ini, Aisyah berkata:

"Rasulullah S.A.W wafat di dalam rumahku, semasa giliranku dan dipangkuanku antara leher dan dadaku adalah antara nikmat Allah S.W.T yang dikurniakan padaku. Dan air liurku dan air liur baginda ketika saat kewafatan baginda dikumpulan Allah S.W.T,".

Kemudian, Abdulrahman bin Abu Bakar masuk dengan kayu sugi di tangannya, ketika Aisyah sedang meriba Rasulullah S.A.W..

Kayu sugi yang dipegang Abdulrahman dipandang oleh baginda dan Aisyah menyedari hal itu lalu bertanya kepada Rasulullah S.A.W: "Mahukah aku dapatkan kayu sugi untukmu?".

Dengan isyarat kepala oleh baginda, Aisyah pun mengambil sebatang kayu sugi dan diberikan kepada baginda. Akan tetapi, kayu sugi tersebut agak keras dan lalu Aisyah pun bertanya: "Mahukah engkau kayu sugi itu aku lembutkan untukmu?".

Sekali lagi baginda memberikan isyarat menggunakan kepala, lalu kayu sugi itu dilembutkan Aisyah dan Rasulullah S.A.W meminta agar baginda disugi.

Satu riwayat lain mengatakan bahawa Rasulullah S.A.W bersugi dengan cara yang lebih baik daripada sebelum ini.

Baginda kemudiannya mencelupkan tangan ke dalam bekas air yang dihadapkan kepada baginda lalu disapu pada muka dengan berkata:

"Tidak ada Tuhan selain Allah, sesungguhnya bagi kematian itu kesakitan-kesakitan,".

Setelah baginda selesai bersugi, Rasulullah S.A.W mengangkatkan tangan atau jari baginda, lalu mendongak ke atas diikuti dengan bibir yang bergerak-gerak.

Melihatkan perkara itu, Aisyah kemudiannya merapatkan telinganya mendekati mulut baginda kerana ingin mendengar apa yang Rasulullah S.A.W ucapkan:

مَعَ الَّذِينَ أَنْعَمَ اللَّهُ عَلَيْهِمْ مِنَ النَّبِيِّينَ وَالصِّدِّيقِينَ وَالشُّهَدَاءِ وَالصَّالِحِينَ اللَّهُمَّ اغْفِرْ لِي وَارْحَمْنِي، وَأَلْحِقْنِي بِالرَّفِيقِ الأَعْلَى اللَّهُمَّ الرَّفِيقَ الأَعْلَى

Maksudnya: “Bersama orang-orang yang Engkau beri nikmat kepada mereka daripada kalangan para nabi, orang-orang benar (orang yang beriman), orang-orang syahid dan orang-orang soleh. Ya Allah, ampunilah aku dan rahmatilah aku serta pertemukan aku dengan Teman Yang Tertinggi, Ya Allah, Kekasih Yang Tertinggi.”

Kalimah ini diulangi oleh Rasulullah S.A.W sebanyak tiga kali, sebelum tangan baginda terkulai layu yang menandakan bahawa manusia terhebat di dunia telah pergi meninggalkan kita di dunia selama-lamanya untuk menghadap Kekasih Yang Tertinggi. (al-Rahiq al-Makhtum, 430-432)

Perkataan dan ucapan sebelum Rasulullah S.A.W menghembuskan nafas terakhir ada diceritakan di dalam beberapa teks atau matan hadith. Antaranya adalah:

لَمَّا نَزَلَ بِرَسُولِ اللَّهِ صَلَّى اللهُ عَلَيْهِ وَسَلَّمَ، طَفِقَ يَطْرَحُ خَمِيصَةً لَهُ عَلَى وَجْهِهِ، فَإِذَا اغْتَمَّ كَشَفَهَا عَنْ وَجْهِهِ، وَهُوَ كَذَلِكَ يَقُولُ: لَعْنَةُ اللَّهِ عَلَى اليَهُودِ، وَالنَّصَارَى اتَّخَذُوا قُبُورَ أَنْبِيَائِهِمْ مَسَاجِدَ

Maksudnya: “Apabila turun wahyu kepada Rasulullah SAW, Baginda SAW memegang bajunya sambil menutup secarik kain ke wajahnya dan saat beliau beliau mula merasa sesak, kami pun membukanya. Lalu Rasulullah SAW bersabda: Laknat Allah ke atas orang Yahudi dan al-Nasrani yang mana mereka menjadikan kubur para nabi mereka sebagai masjid.” [Riwayat al-Bukhari (4443)]

Imam al-Bukhari meletakkan hadith ini di dalam bab sakit dan kewafatan Nabi Muhammad SAW.

Maksudnya: “Adapun ucapan terakhir yang diucapkan oleh Baginda SAW adalah: اللَّهُمَّ الرَّفِيقَ الأَعْلَى (Ya Allah, Kekasih Yang Tertinggi).” [Riwayat al-Bukhari (4463)(6348)(6509) dan Muslim (2444)]

Selain itu, perkara berkaitan solat adalah antara wasiat Rasulullah SAW sebelum baginda wafat, sepertimana yang dinyatakan dalam kitab-kitab sirah, seperti:

Maksudnya: “Peliharalah solat, peliharalah solat dan hamba-hamba yang kamu miliki.”

Dalam hal ini, kami cenderung kepada hadith Aisyah R.anha iaitu ucapan Nabi SAW yang terakhir sebelum Baginda SAW wafat adalah “اللَّهُمَّ الرَّفِيقَ الأَعْلَى (Ya Allah, Kekasih Yang Tertinggi)”.

Ini kerana, Imam al-bukhari dan Imam Muslim bersepakat bahawa hadith atau riwayat tersebut itu adalah ucapan Nabi SAW.

Malah, ia diceritakan oleh Aisyah di mana baginda wafat di rumah dan di atas pangkuannya. Dan disebabkan ini, Aisyah adalah orang yang paling layah untuk menceritakan kisah seperti ini.

Seperti yang dinyatakan, terdapat kisah yang mengatakan bahawa perkatan terakhir Rasulullah S.A.W adalah "Umatku, umatku, umatku", namun ini adalah tidak benar kerana tidak menemui sumber yang sahih.

Ucapan baginda berkenaan dengan laknat Allah terhadap Yahudi dan Nasrani, serta ucapan tentang solat tersebut diucapkan baginda sebelum Rasulullah SAW mengucapkan “اللَّهُمَّ الرَّفِيقَ الأَعْلَى (Ya Allah, Kekasih Yang Tertinggi).”

Tambahan pula, ucapan tersebut diceritakan oleh Aisyah R.A yang mana Nabi SAW wafat di rumah dan di pangkuannya. Justeru itu, beliaulah yang lebih layak untuk menceritakan perkara seperti ini.

Selain itu, dikatakan ucapan Nabi SAW yang terakhir adalah “umatku, umatku”, perkara ini adalah tidak benar sama sekali kerana kami tidak menemui sumbernya yang sahih. Adapun ucapan Nabi SAW berkaitan laknat Allah ke atas Yahudi dan Nasrani, dan juga ucapan Nabi SAW berkaitan solat adalah diucapkan sebelum daripada Baginda SAW mengucapkan “اللَّهُمَّ الرَّفِيقَ الأَعْلَى (Ya Allah, Kekasih Yang Tertinggi).”

Dengan ini, terdapat persoalan yang timbul di mana ucapan baginda tidak selari dengan hadith yang Rasulullah SAW ajarkan kepada kita untuk diucapkan sebelum meninggal dunia:

مَنْ كَانَ آخِرُ كَلَامِهِ لَا إِلَهَ إِلَّا اللَّهُ دَخَلَ الْجَنَّةَ

Maksudnya: “Barangsiapa yang ucapan terakhirnya “لَا إِلَهَ إِلَّا اللَّهُ (Tidak ada Tuhan melainkan daripada Allah).” (Riwayat Abu Daud (3116)) (sanadnya adalah hasan menurut Imam al-Nawawi)

Menurut hadith di atas, adalah disuruh oleh Nabi Muhammad SAW untuk kita mengucapkan kalimah tauhid iaitu “لَا إِلَهَ إِلَّا اللَّهُ (Tidak ada Tuhan melainkan daripada Allah)” sebagai kata-kata terakhir di dunia.

Ini kerana sesiapa yang berjaya mengucapkan kalimat ini, maka dia mempunyai hak untuk dimasukkan ke dalam syurga.

Untuk menjawab percanggahan ini, kita memetik pendapat al-Hafiz Imam Ibn Hajar al-Asqalani, di mana beliau memetik daripada al-Suhaili iaitu antara hikmah Rasulullah SAW mengucapkan kalimah “ اللَّهُمَّ الرَّفِيقَ الأَعْلَى (Ya Allah, KekasihYang Tertinggi)” sebelum menghembuskan nafas terakhir kerana terkandung tauhid (iaitu meng-esa-kan Allah) di dalam kalimah tersebut, dan ia (tauhid) diucapkan di dalam hati.

al-Suhaili berkata sebab mengapa kalimah ini adalah yang terakhir oleh baginda adalah kerana ia merujuk kepada kedua-dua tauhid dan zikir di dalam hati.

Ia memberikan keselesaan kepada mereka yang tidak dapat bercakap (sebelum meninggal dunia), kerana sesetengah orang mungkin tidak dapat bercakap dengan kuat kerana beberapa sebab, tetapi itu tidak penting jika hati mereka teguh dalam mengingati Allah.

Ini menunjukkan terdapat keringanan bagi orang lain bahawa tidak disyaratkan untuk mengucapkan kalimah tauhid secara lisan (menggunakan lidah).

Kadang-kala sesetengah daripada manusia tidak terhalang daripada mengucapkannya secara lisan dan ini tidaklah memberikan apa-apa kemudaragan jika hati terkandung kalimah tersebut. (Fath al-Bari, 138/8)

Dengan ini, sepertimana yang telah dijelaskan di atas, sekali lagi ditegaskan bahawa kata-kata yang diucapkan oleh Rasulullah SAW adalah “اللَّهُمَّ الرَّفِيقَ الأَعْلَى (Ya Allah, Kekasih Yang Tertinggi)”.

Juga tiada percanggahan antara ucapan terakhir baginda dengan apa yang diajarkan kepada kita untuk diucapkan sebelum meninggal dunia.


Brown Widow Spider - Spesis Labah-Labah Berbisa Yang Ada di Malaysia

Labah-labah adalah antara haiwan dan serangga yang paling berbisa di dunia. Walaupun ia bertubuh kecil, namun labah-labah boleh menyebabkan masalah yang serius kepada kesihatan manusia malah kematian.

Dan seekor labah-labah berbisa yang satu ketika dahulu hanya boleh ditemui di Afrika, kini perlahan-lahan tersebar ke seluruh dunia.

Apa yang membimbangkan adalah ia telah menemui jalannya untuk sampai ke pantai-pantai di Malaysia.

Labah-labah yang dimaksudkan adalah spesis brown widow (janda coklat) atau nama saintifiknya Latrodectus geometricus, dan ia telah disahkan wujud di Pulau Pinang, Selangor dan Johor.

Hal ini disahkan selepas para saintis Universiti Malaya mengkaji ciri-ciri fizikal dan pengekod bar sampel DNA serangga ini.

Sebuah kawasan perumahan baharu di Bukit Mertajam, Pulau pinang telah dipenuhi dengan labah-labah yang bersaiz 1 sentimeter panjang ini.

Ini menyebabkan pihak pemaju dinasihatkan untuk membersihkan kawasan berkenaan dengan semburan kimia.

Di Selangor pula, labah-labah janda coklat ini menjadikan sebuah basikal seorang pelajar di Serdang dan perabot di kedai mamak di Bandar Sunway sebagai rumahnya.

Manakala di Johor ia ditemui di dalam engsel pintu sebuah kereta. Penemuan ini dilakukan pada tahun 2011 dan 2012, dan hasilnya diterbitkan pada tahun 2015 dalam Journal Of Venomous Animals And Toxins Including Tropical Diseases.

Labah-labah janda coklat adalah antara 30 spesies genus Latrodectus. Ia mendapat nama "janda", kerana labah-labah betina didakwa memakan labah-labah jantan selepas mengawan.

Walau bagaimanapun, kelakuan ini hanya didokumentasikan secara menyeluruh untuk satu spesies, iaitu labah-labah red-backed (Latrodectus hasselti) yang ditemui di Australia, New Zealand dan Jepun.

Nama labah-labah janda menyebabkan orang menjadi ketakutan dengan serta-merta kerana ia terkenal dengan racunnya.

Tetapi walaupun gigitan daripada labah-labah janda hitam (Latactectus mactans, yang terdapat di Amerika Utara) boleh membawa maut, namun ia telah menyebabkan kematian dalam kurang daripada 1% kes.

Manakala kematian dari suntikan racun dari labah-labah janda coklat pula kurang diketahui dan satu kes yang dilaporkan di Madagascar pada tahun 1991 masih menjadi persoalan.

Mustakiza Muslimin, pengarang bersama kertas kajian itu, mengatakan selain daripada dua spesies, semua labah-labah adalah berbisa.

Tetapi tidak semua daripada serangga ini menyebabkan bahaya kepada manusia.

Labah-labah janda coklat diketahui sebagai tidak agresif dan hanya menggigit apabila berasa terancam. Seperti kebanyakan labah-labah janda, ia mengelakkan daripada manusia dan jika terganggu, ia akan menarik kakinya dan berpura-pura mati.

(Para saintis iaitu Mustakiza, Dr Noraishah dan Dr Wilson yang mengkaji spesis labah-labah)

Menurut pengarang utama Dr Noraishah Mydin Abdul Aziz kertas tersebut yang juga merupakan pensyarah kanan di jabatan parasitologi, fakulti perubatan UM, racun labah-labah janda coklat sebenarnya lebih kuat daripada janda hitam.

Namun disebabkan oleh ia kurang mampu menggigit melalui kulit, maka ini membawa kes-kes suntikan racun oleh serangga ini menjadi hampir tidak wujud.

Beliau menambah bahawa apa yang membimbangkan adalah jika seseorang itu mempunyai tindak balas alahan terhadap gigitan itu.

Walau bagaimanapun, Dr Noraishah berkata bahawa kehadiran janda coklat di Malaysia merupakan satu kebimbangan dan harus dipantau.

"Orang harus sedar bahawa serangga ini ditemui di sini dan tahu apa bagaimana rupa labah-labah ini. Tetapi masih tiada laporan orang yang menderita sakit teruk dari gigitan labah-labah," kata Dr Noraishah Mydin Abdul Aziz.

Labah-labah janda coklat sangat mudah menyesuaikan diri dan telah tersebut ke 58 negara.

Ia kemungkinan besar menumpang dalam kontena-kontena perkapalan ke selatan dan utara Amerika, Timur Tengah, Asia Tengah, Indonesia, Filipina, Singapura, Malaysia, Jepun serta Australia.

Setakat ini ia masih belum dilaporkan ditemui di Eropah, kecuali di Turki.

Spesis yang ditemui di Malaysia adalah sama dengan labah-labah dari bandar-bandar pelabuhan di Jepun, jadi ia mungkin berasal dari sana.

Selangor juga mempunyai labah-labah dengan bentuk abdomen sfera yang sama seperti yang ditemui di India dan Brazil.

Dr John-James Wilson yang mengenal pasti spesies ini menggunakan pengekod bar DNA percaya bahawa labah-labah janda coklat juga mungkin tersebar di luar tiga negeri ini tetapi tidak dilaporkan kerana orang tidak mengenalinya.

Bagaimana anda boleh melindungi diri dan keluarga anda daripada labah-labah ini.

Para saintis mengatakan cara paling mudah adalah dengan adalah untuk mewujudkan persekitaran yang sentiasa bersih di dalam dan luar rumah serta bebas daripada sarang labah-labah.

Penyembur serangga juga boleh digunakan. Bunuh labah-labah dan musnahkan kantung telurnya jika ditemui di dalam atau luar rumah.

Serta anda perlu mengetahui cara untuk mengenali spesis ini, yang mempunyai ciri-ciri tersendiri seperti:


Kenapa Cuti Hujung Minggu Jatuh Hari Sabtu dan Ahad?

Di negara kita, cuti hujung minggu dibahagikan kepada dua jadual mengikut negeri. Negeri seperti Selangor, Melaka dan Wilayah Persekutuan mengamalkan cuti pada hari Sabtu dan Ahad.

Sementara itu, bagi negeri seperti Kedah, Kelantan dan Johor pula, cuti hujung minggu ditetapkan pada hari Jumaat dan Sabtu. Sekiranya anda tanya pada kami, kami lebih senang cuti Jumaat dan Sabtu - kerana Jumaat merupakan hari solat Jumaat jadi banyak masa diluangkan untuk ke masjid.

Walaupun demikian, cuti hujung minggu Sabtu dan Ahad tetap diterima secara lebih meluas di seluruh dunia - membantu waktu urusan seterusnya mencipta keseragaman yang menyenangkan orang ramai. Persoalannya di sini - dari mana datangnya cuti Sabtu dan Ahad ini? Mengapa tidak Isnin, Selasa, Rabu dan Khamis tidak dianggap hari cuti?

Untuk memahami kenapa dari mana datangnya hari bekerja dan hari hujung minggu, ingin kami memandu anda kepada salah sebuah artikel kami berkenaan sejarah bagaimana kerja lima hari seminggu tercipta. Baca dulu ya. Kami tunggu.

Seperti yang anda sudah sedia maklum sekiranya anda membaca artikel kami, pada awalnya tidak wujud sebarang kekangan dalam jadual harian kerja - dengan majikan diberikan sepenuhnya kuasa untuk menentukan hari dan waktu bekerja.

Sehinggalah tibanya hari May Day menjadi titik tolak kebangkitan pekerja melawan arahan majikan, seterusnya memulakan proses penambahbaikan pada jadual, hari dan jam setiap pekerja diwajibkan bekerja. Hari itu jugalah asal-usul mengapa kita menyambut hari pekerja setiap tahun.

Berikutan daripada pengenalan waktu 40 jam maksima seminggu dengan 8 jam bekerja dalam sehari, ini bermakna semua pekerja perlu bekerja selama 5 hari dalam seminggu bagi mencukupkan 40 jam, dengan 2 hari selebihnya dianggap hari cuti.

Itu secara ringkas asal-usul dari mana datangnya jadual kerja yang kita masih amalkan sehingga kini, tetapi tidak menjawab kenapa kita cuti pada hari Sabtu dan Ahad, di kebanyakan negara dan tempat.

Cetusan sebenar idea cuti hujung minggu mempunyai beberapa sumber yang berbeza, namun kisah yang paling popular melibatkan pengenalan sistem cuti oleh Henry Ford, pengeluar kereta pertama dunia.

Seorang peniaga sejati, Ford sentiasa mencari jalan bagi memaksimakan keuntungan seterusnya memperkembangkan perniagaannya. Di awal kemunculan kereta, tidak banyak pihak mampu memilikinya berikutan kos belian yang agak tinggi. Jadi Ford yang dibantu oleh Timbalan beliau, James Couzens merangka satu strategi pemasaran yang sangat genius dan licik.

Untuk semua pekerja di bawah syarikatnya, Ford menaikkan kadar gaji daripada $2.34 sejam kepada $5.00. Ini bukan saja menaikkan moral pekerja, malahan menyebabkan ramai pekerja beratur mahu mencuba nasib pekerjaan di kilangnya. Di samping itu, Ford yang turut sama mengamalkan 5 hari bekerja, mula mempopularkan konsep cuti hujung minggu sebagai waktu orang ramai berbelanja setelah berpenat lelah, pada pekerjanya sendiri.

Tujuan dia menaikkan gaji dan memberikan cuti semaksima mungkin setiap minggu, sebenarnya mempunyai helah lain. Dengan menaikkan gaji, pekerja di kilang Ford kini sudah mampu berangan-angan mahu memiliki kereta sendiri dan dalam masa yang sama, merasakan hujung minggu merupakan waktu paling sesuai untuk mereka keluar menaiki kereta untuk berbelanja.

Kempen 'hujung minggu untuk berbelanja' itu mula popular, diikuti oleh orang ramai seterusnya menyebabkan kerja 5 hari, cuti 2 hari dikira sebagai satu kebiasaan. Kami masih belum menjawab soalan utama artikel ini lagi kan? Jom kita jawab.

Persoalan berkenaan kenapa Sabtu dan Ahad dipilih sebagai cuti, bermula dengan apa yang berlaku daripada abad ke 18 sehinggalah sekitar awal abad ke 20. Berikutan keperluan perindustrian yang semakin tinggi bebannya pada pekerja, permintaan untuk cuti rehat lebih kerap dilakukan pekerja - sehingga pengenalan sistem kerja 5 hari seminggu.

Pada ketika itu, berikutan kewujudan ramai komuniti penganut Yahudi yang bekerja di Amerika Syarikat memerlukan mereka menghormati hari Sabbath - setiap hari Sabtu.

Oleh kerana pekerja Yahudi tidak boleh bekerja pada hari Sabtu, beban kerja yang telah mereka tinggalkan sedikit sebanyak mengganggu perjalanan kerja - kerana ramai di antara mereka bekerja di kilang-kilang seperti kilang tepung. Melihat bagaimana pekerja Yahudi dibenarkan bercuti pada hari Sabtu, golongan pekerja yang beragama Kristian turut sama menyuarakan pandangan agar hari mereka perlu hadir di gereja, pada hari Ahad juga diisytiharkan sebagai hari cuti.

Pada mulanya, kebanyakan majikan menggilirkan dua kumpulan pekerja ini tetapi berlaku perselisihan faham di kalangan pekerja yang tidak puas hati, merasakan perkara itu tidak adil kerana ada pihak yang perlu menanggung tugasan pekerja yang bercuti pada hari sebelumnya, bagi memenuhi keperluan pengeluaran.

Disebabkan masalah itu, beberapa kilang mula bertindak terus menghentikan operasi agar pengurusan jadual menjadi lebih efisien dan mudah diuruskan, memulakan cuti rasmi pada hari Sabtu dan Ahad untuk kesemua pekerja tak kira agama.

Bukan semua negara mengikut sistem Sabtu dan Ahad. Bagi negara Islam seperti Mesir, Jordan, Iraq dan UAE, negara ini bercuti pada hari Jumaat dan Sabtu. Yemen menjadi negara Islam terakhir mengamalkan sistem Khamis dan Jumaat sebelum mengubahnya kepada Jumaat dan Sabtu dalam tahun 2013, selari dengan negara-negara Islam lain.